மனசாட்சி இல்லாத ஒரு தலைமைத்துவத்தின் தோல்வி யால் ஏற்பட்ட பேரழிவு

பெட்டாலிங் ஜெயா,

ஒரே மலேசியா மேம்பாட்டு நிறுவன (1எம்டிபி) ஊழல், மனசாட்சி இல்லாத ஒரு தலைமைத்துவத்தின் தோல்வியால் ஏற்பட்ட பேரழிவான விளைவாகும் என்று துணைப் பிரதமர் டத்தோஸ்ரீ  டாக்டர் வான் அஜிசா வான் இஸ்மாயில் குற்றஞ்சாட்டினார். உலகளவில் தலைமைத்துவத்தில் ஏற்பட்ட தோல்வி களை எடுத்துக் காட்டிய அவர், கட்டுப்பாடுகளும் சட்ட விதிகளும் நடைமுறையில் இருந்த போதிலும், சம்பந்தப் பட்டவர்கள் மனசாட்சிப்படி நடக் காததால், 1எம்டிபி போன்ற ஊழல்கள் நிகழுகின்றன என்று கூறினார்.

Read More: Malaysia Nanban Tamil Daily on 26.6.2018


திடீர் தேர்தல் இல்லை!

தனது அரசாங்கத்துக்கு அளிக்கப்பட்ட ஆளும் அதிகாரம் 2018 ஆம் ஆண்டுடன் முடிவுக்கு வரும் வரையில் திடீர் தேர்தல் நாட்டில் நடக்கப் போவதில்லை என்று பிரதமர் டத்தோஸ்ரீ நஜீப் துன் அப்துல் ரசாக் தெரிவித்துள்ளார். பெர்லினில் செய்தியாளர் கூட்டத்தில் பேசியபோது நஜீப், எந்தவொரு தனிக் காரணத்துக்காகவும் தேர்தலை முன்கூட்டியே நடத்து வதற்கில்லை என்று நஜீப் குறிப்பிட்டதாக ராய்ட் டர்ஸ் செய்தி கூறுகிறது. ஆனால், ஒரு திடீர் தேர்தல் அடுத்த ஆண்டில் முதல் காலாண்டிலேயே நடக்கலாம் என்பதுதான் இப்போது எங்கு பார்த்தாலும் பேச்சாக உள்ளது. தேர்தலைத் தாமதப்படுத்துவது நஜீப்புக்குத்தான் பாதகமாக அமையும் என்றும் சில ஆய்வாளர்கள் எச்சரிக்கின்றனர். அது பிளவுபட்டுக் கிடக்கும் எதிரணியினர் ஒன்றிணையவும் தங்களை வலுப்படுத்தவும் வாய்ப்பாக அமைந்து விடும். மேலும், அது டாக்டர் மகாதீர் முகமட்டும் அவரது பார்டி பிரிபூமி பெர்சத்து மலேசியாவும் அரசியல் அரங்கில் வலுவாகக் காலூன்ற போதுமான அவகாசம் அளிக்கும். எனவே, இன்னும் உறுதிப்படாதிருக்கும் ஒரு அரசியல் சூழலில் எதிரணியில் நிலவும் குழப்ப நிலையைச் சாதகமாக்கிக் கொண்டு பிரதமர் தேர்தலை முன்கூட்டியே நடத்த வேண்டும் என்கிறார்கள் அவர்கள். நஜீப்புக்கு முன்பிருந்தவர்களும் தேர்தல் பற்றி வினவும்போது மறுப்புத் தெரிவிப்பதை வழக்கமாகக் கொண்டிருந்தார்கள் என்பதையும் கவனிக்க வேண்டும். 2008 ஆண்டு பிப்ரவரி 12 இல், அப்போதைய பிரதமர் டத்தோஸ்ரீ அப்துல்லா அகமட் படாவியிடம் நாடாளுமன்றம் அடுத்த 24 மணி நேரத்தில் கலைக்கப்படுமா? என்று வினவியபோது அது வதந்தி என்று நிராகரித்தார். அதற்கடுத்த நாள் நடைபெறவிருந்த அமைச்சரவைக் கூட்டம்தான் தேர்தலுக்கு முந்திய கடைசி கூட்டமா? என்று கேள்வியையும் தள்ளுபடி செய்தார். ஏன் கடைசிக் கூட்டம் என்று நினைக்கிறீர்கள். அமைச்சரவைக் கூட்டம் நடக்கும், நடக்கும், தொடர்ந்து நடந்து கொண்டே இருக்கும். நீங்கள் அதிபுத்திசாலிகளாயிற்றே வதந்திகளைப் பரப்புங்கள், மனம் மகிழுங்கள் என்றார். மறுநாள், அப்துல்லாவே நாடாளுமன்றம் கலைக்கப்படுவதை அறிவித்தார். அபோது செய்தியாளர்கள் அவரை மடக்கியபோது, தேர்தல் தேதி குறித்து என்னால் எதுவும் சொல்ல முடியாது. அதற்குப் பேரரசர் ஒப்புதல் தேவை என்றார். இப்போது நினைத்துப் பார்த்தால், அப்துல்லா மேலும் சிறிது காலம் பொறுத்து தேர்தலை நடத்தி இருந்தால் நன்றாக இருக்கும் எனத் தோன்றுகிறது. ஏனென்றால் 2008 க்கு பின்னர்தான் அரசியல் களத்தில் எதிர்பாராத எத்தனை மாற்றங்கள். முதல்முறையாக ஆளும் கட்சி நாடாளுமன்றத்தில் மூன்றில் இரண்டு பங்கு பெரும்பான்மையை இழந்தது. சில மாநிலங்களும் எதிரணியின் கைக்குச் சென்று விட்டன.


மகளுக்காக வாய்ப்பு கேட்கும் தாய்க்குலம்!

நீண்ட காலமாக முன்னணி நடிகையாக இருக்கும் மூன்றெழுத்து நம்பர் நடிகைக்கு தற்போது பட வாய்ப்புக்கள் குறைந்து வருகிறதாம். அதிக சம்பளம் கேட்பதால் நடிகைக்கு இந்த நிலைமை வந்திருக்கிறதாம். இதனால், நடிகையின் தாயார் சம்பளம் ஒரு பிரச்சினை அல்ல. அதை குறைத்துக் கொள்ளலாம்...’’ என்று இறங்கி வந்து இருக்கிறாராம். மகளுக்கு பட வாய்ப்புகள் குறைந்து போனதில், அவருக்கு பெரும் கவலை. அதனால், கம்பெனி கம்பெனியாக ஏறி இறங்கி, மகளுக்காக வாய்ப்பு கேட்கிறாராம், தாய்க்குலம்!


விவசாயிகளை சந்தித்தார் முதல்வர்.... போராட்டம் முடிவுக்கு வருமா?

டெல்லியில் கடந்த 40 நாள்களாக போராடி வரும் தமிழக விவசாயிகளை நேரில் சென்று சந்தித்தார் முதல்வர் எடப்பாடி பழனிசாமி. விவசாயிகளிடம் போராட்டத்தை கைவிடும்படி கோரிக்கை வைத்துள்ளார். கடந்த மார்ச் மாதம் 14-ம் தேதி தேசிய தென்னிந்திய நதிகள் இணைப்பு விவசாயிகள் சங்கம் சார்பில், அச்சங்கத்தின் தலைவர் அய்யாகண்ணு தலை மையில் காலவரையற்ற போராட்டம் முன்னெடுக்கப்பட்டது. காவிரி மேலாண்மை அமைப்பு, பயிர்கடன் தள்ளுபடி, நதிகள் இணைப்பு, வறட்சி நிவா ரணம் உள்ளிட்ட பல்வேறு கோரிக்கைகளை முன்வைத்து வித்தியாசமான போராட்டங்களில் விவசாயிகள் ஈடுப்பட்டனர். மத்திய அமைச்சர்கள் பேச்சு வார்த்தை நடத்தியும் பலனில்லை. இந்நிலையில் 41-வது நாளான இன்று முதல்வர் எடப்பாடி பழனிசாமி ஜந்தர்மந்தரில் விவசாயிகளை நேரில் சந் தித்து, அவர்கள் அருகில் அமர்ந்து பேச்சுவார்த்தை நடத்தினார். விவசாயிகள் சார்பில் முதல்வரிடம் பேசிய அய்யாக்கண்ணு, ”தேசிய மையமாக்கப்பட்ட வங்கிகளில் விவசாயிகளின் கடன்களை தள்ளுபடி செய்ய வேண்டும். அண்மையில் உத்தரபிரதேசத்தில் கூட விவசாயிகளின் கடன்களை தள்ளுபடி செய்தனர்”, என்றார் விவசாயிகளிடம் பேச்சுவார்த்தை நடத்திய பின் செய்தியாளர்களுக்கு பேட்டி அளித்த முதல்வர், “நதிகளை இணைக்க வேண்டும் என்ற முக்கியமான கோரிக்கையை முன்வைத்தார் அய்யாக்கண்ணு. அதற்கான நடவடிக்கை எடுக்கப்படும். நிலத்தின் மூலம் ஓய்வூதியம் கிடைக்க வழிவகுக்கப்படும். பிர தமர் நரேந்திர மோடியை சந்தித்து விவசாய கடன்களை தள்ளுபடி செய்ய வலியுறுத்துவேன். விவசாயிகளின் அனைத்து கோரிக்கைகளையும் நிறை வேற்ற எங்களால் முடிந்த அளவுக்கு முயற்சி செய்வோம்”, என்றார். முதல்வர் வாக்குறுதி அளித்ததை தொடர்ந்து பிரதமர் நரேந்திர மோடி எங்கள் கோரிக்கையை ஏற்றால் போராட்டத்தை கைவிடத் தயார் என்று திட்ட வட்டமாக தெரிவித்துவிட்டார் அய்யாக்கண்ணு. எனவே போராட்டம் மீண்டும் தொடரும் என எதிர்பார்க்கப்படுகிறது!


பிளாஸ்டிக் அரிசியா? புகார் எண்ணை அறிவித்தது தமிழக அரசு

பிளாஸ்டிக் அரிசி பயன்படுத்தப்படுவதாக புகார் அளிக்கப்பட்டதைத் தொடர்ந்து அயனாவரம் பேருந்து பணிமனையில் அதிகாரிகள் ஆய்வு நடத்தினர். கடந்த சில தினங்களாக பிளாஸ்டிக் அரிசி குறித்த செய்திகள் அதிர்ச்சியைக் கிளப்பி வருகிறது. மேற்கு வங்கம், தெலுங்கானா, கர்நாடகா உள்ளிட்ட மாநி லங்களில் பிளாஸ்டிக் அரிசி பயன்படுத்தப்படுவதாக புகார்கள் எழுந்தன. ஆனால் 'தமிழகத்தில் பிளாஸ்டிக் அரிசி என்ற பேச்சுக்கே இடமில்லை' என்று உணவுத்துறை அமைச்சர் காமராஜ் நேற்று தெரிவித்தார். இந்நிலையில் சென்னை அயனாவரம் பணிமனை கேண்டீனில் பிளாஸ்டிக் அரிசி பயன்படுத் தப்படுவதாக புகார் அளிக்கப்பட்டது. இதையடுத்து இன்று அயனாவரம் பணிமனையில் உணவு பாதுகாப்புத் துறையினர் ஆய்வு நடத்தினர். ஆய்வின் முடிவில் கேண்டீனில் பயன்படுத்தப் படுவது பிளாஸ்டிக் அரிசி இல்லை என உணவுப் பாதுகாப்புத்துறை நியமன அலுவர் கதிரவன் கூறியுள்ளார். மேலும், மதுரை காமராஜர் சாலையில் உள்ள கடைகளிலும் உணவு பாதுகாப்புத் துறையினர் இன்று ஆய்வு செய்தனர். பிளாஸ்டிக் அரிசி குறித்த புகார்களுக்கு 94440 42322 என்ற எண்ணுக்கு பொது மக்கள் தொடர்பு கொள்ளலாம் என்று அறிவிக்கப்பட்டுள்ளது.


விரும்பும் இடத்திற்கு பணியிட மாற்றம்... போராட்டத்திற்கு அரசு வைத்த செக்!!!

போராட்டத்தில் ஈடுபட்டுள்ள ஆசிரியர்கள், அலுவர்களை மீண்டும் பணிக்கு அனுப்ப ஏராளமான முயற்சிகளை எடுத்துவருகிறது அரசு. பல்வேறு அறிவிப்புகளை வெளியிட்ட அரசு தற்போது புதிய ஒரு அறிவிப்பை வெளியிட்டுள்ளது. அதன்படி. ஸ்ட்ரைக்கில் உள்ள ஆசிரியர்கள் உடனே பணிக்கு திரும்பினால் அவர்கள் விரும்புகின்ற இடத்திற்கு பணியிடமாற்றம் வழங்கப்படும். என அறிவித்துள்ளது. இதன்மூலம் 7வது நாளாக போராட்டத்தில் ஈடுபட்டுள்ள ஆசிரியர்களுக்கு பள்ளிக்கல்வித்துறை அழைப்புவிடுத்துள்ளது.


விடுதலைப் புலிகளுக்கு நிதி சேகரித்த ஐவருக்கு 20 வருட சிறை

தமிழீழ விடுதலைப் புலிகள் அமைப்பிற்காக நிதி சேகரித்த குற்றச்சாட்டின் பேரில் கைது செய்யப்பட்ட 4 பேரின் மேன்முறையீட்டு மனுவினை நெதர் லாந்து உச்ச நீதிமன்றம் தள்ளுபடி செய்துள்ளது. அத்துடன், மேன்முறையீடு செய்த நான்கு பேர் உள்ளிட்ட ஐந்து பேருக்கும் 20 வருடங்கள் சிறைத் தண் டனை விதித்து அந்நாட்டு உச்ச நீதிமன்றம் தீர்ப்பளித்துள்ளது. கடந்த 2003 ஆம் ஆண்டு முதல் 2010 ஆம் ஆண்டு வரையான காலப்பகுதியில் விடுதலைப் புலிகள் அமைப்பிற்காக நெதர்லாந்தில் சட்டவிரோதமான முறையில் நிதி சேகரித்த குற்றச்சாட்டு தொடர்பில் ஐவர் கைது செய்யப்பட்டிருந்தனர். சட்டவிரோதமாக அதிஷ்ட இலாபச் சீட்டுக்களை விநியோகித் தமை, பலருக்கு அச்சுறுத்தல் விடுத்தமை, விடுதலைப் புலிகளுக்காக சேகரித்த நிதியினை இலங்கைக்கு அனுப்பியதாகவும் இவர்களுக்கு எதிராக குற்றச் சாட்டுக்கள் முன்வைக்கப்பட்டிருந்தன. இவர்கள் இழைத்ததாக கூறப்பட்ட குற்றத்திற்காக 2015 ஆம் ஆண்டு ஏப்ரல் மாதம் சந்தேகநபர்களுக்கு 20 ஆண்டு சிறைத் தண்டனை விதித்து நீதிமன்றம் தீர்ப்பு வழங்கியது. இருப்பினும், தங்களுக்கு அநீதி இழைக்கப்பட்டதாக தெரிவித்த ஐந்து பேரில் நால்வர் தீர்ப்பிற்கு எதிராக மேன்முறையீடு மனு ஒன் றினை உச்ச நீதிமன்றில் தாக்கல் செய்திருந்தனர். குறித்த மனுவை நேற்றைய தினம் தள்ளுபடி செய்த நெதர்லாந்து உச்ச நீதிமன்றம் 20 வருடங்கள் சிறைத்தண்டனை விதித்து தீர்ப்பளித்திருந்தது.


சென்னையில் அனைத்து ஐபிஎல் போட்டிகளும் ரத்து!

சென்னையில் நடைபெறவுள்ள ஐ.பி.எல் போட்டிகள் வேறு மாநிலத்துக்கு மாற்றப்படலாம் என்று தகவல்கள் வெளியாகியுள்ளன.

காவிரி மேலாண்மை வாரியம் அமைக்க வலியுறுத்தி தமிழகம் முழுவதும் பல்வேறு அரசியல் கட்சிகள் தொடர் போராட்டங்களை நடத்திவருகின்றன. அதன் ஒரு பகுதியாக, ஐ.பி.எல் போட்டிகளை சென்னையில் நடத்தக் கூடாது என்று அரசியல் கட்சிகள் கோரிக்கை வைத்தனர். நேற்று, சேப்பாக்கம் மைதானத்தில் நடைபெற்ற சென்னை, கொல்கத்தா அணிகளுக்கு இடையேயான போட்டிக்கு எதிர்ப்பு தெரிவித்து பல்வேறு அரசியல் கட்சிகள் மற்றும் அமைப்புகள் போராட்டத்தில் ஈடுபட்டன.

சுமார் 2,000-க்கும் மேற்பட்டோர் போராட்டத்தில் ஈடுபட்டனர். அதனால், சேப்பாக்கம் மைதானத்தைச் சுற்றிலும் பெரும் பரபரப்பு ஏற்பட்டது. மேலும், போட்டியின்போது, மைதானத்தின் உள்ளே செருப்பு வீசப்பட்டது. இந்தநிலையில், சென்னையில் நடைபெறவிருந்த போட்டிகள் வேறு இடத்துக்கு மாற்றப்படலாம் என்று தகவல்கள் வெளியாகியுள்ளன. விசாகப்பட்டினம் மற்றும் கர்நாடகா, கேரளாவுக்கு போட்டிகள் மாற்றப்படலாம் என்று தெரிகிறது. அதுகுறித்து, பி.சி.சி.ஐ ஆலோசனை நடத்தி வருவதாகக் கூறப்படுகிறது. முழு விவரங்களும் இன்று மாலையில் வெளியாகலாம் எனத் தெரிகிறது. தனியார் தொலைக்காட்சிக்கு ஐ.பி.எல் தலைவர் ராஜிவ் சுக்லா அளித்த பேட்டியில், 'ஐ.பி.எல் போட்டிகளை வேறு மாநிலத்துக்கு மாற்றுவது குறித்து ஆலோசனை நடத்தப்படுகிறது' என்று தெரிவித்துள்ளார்.


பேய் இருக்கா இல்லையா

டீம் வொர்க் டாக்கீஸ் என்ற பட நிறுவனம் பா.ரஞ்சித்குமார் தயாரித்து இயக்கும் படத்திற்கு “பேய் இருக்கா இல்லையா“ என்று பெயரிட்டுள்ளனர். இந்த படத்தில் அமர் கதாநாயகனாக நடிக்கிறார். கதாநாயகியாக ஜோதிஷா நடிக்கிறார். மற்றும் விஜயகுமார் லிவிங்ஸ்டன் தாடிபாலாஜி மதன்பாப் பொன்னம்ப லம் அனுமோகன் மதுமிதா ரேகாசுரேஷ் சுரேஷ் சதா பிந்துரோஷினி கீர்த்திகௌடா பட்ஜெட் லோகநாதன் சுவாமிநாதன் கூழ்சுரேஷ் ஆகியோர் நடிக்கிறார்கள். இணை தயாரிப்பு - எஸ்.சுப்பிரமணியம்வாத்தியார்,  ஆர்.எங்கல்ஸ், ஆர்.ராதாகிருஷ்ணன், எம்.ஜெகதாளன். கதை, திரைக்கதை, வசனம், இயக்கம் , தயாரிப்பு  -  பா.ரஞ்சித்குமார்.

படம் பற்றி இயக்குனர் பா.ரஞ்சித்குமாருடன் பேசிய போது, "கடவுளை நேர்ல பார்த்தேன்னு சொன்ன நம்ப மறுக்கு நாம், பேயை பார்த்தேன்னு சொன்ன அப்படியான்னு உடனே நம்பிவிடுகிறோம். அப்படின்னா பேய் என்பது என்ன? அது அமானுஷ்ய சக்தியா, வாழ்ந்தது இறந்தவர்களின் ஆத்மாவா அல்லது மனிதர்களின் மூட நம்பிக்கையா என்பது போன்ற கேள்விகளுக்கு பதில் அளிக்கும் விதமாக திரைக்கதை அமைக்கப்பட்டுள்ளது. சும்மா ஊர் சுற்றிக் கொண்டிருக்கும் நான்கு பேர் கொண்ட கும்பல் ஒன்று மிகப்பெரிய தாதா ஒருவரின் தம்பியை அடித்து விடுகிறார்கள். கோபம் கொண்ட தாதா அந்த நால்வரையும் கொல்வதற்காக தேடிக் கொண்டிருக்கிறான்.

அவனிடமிருந்து தப்பிக்க நினைத்த அவர்கள் ஓடி ஒளியும் இடம் ஒரு பூத் பங்களா. அங்கு போன பிறகு தான் தெரிகிறது அது அமானுஷ்யமான பங்களா என்பது. உள்ளே பேய்களின் நடமாட்டம் வெளியே ரவுடிகளின் நடமாட்டம் உள்ளே இருந்தால் பேய் கொன்று விடும். வெளியே வந்தால் ரவுடிகள் கொன்று விடுவார்கள். அவர்கள் என்ன செய்தார்கள் என்பதை காமெடி திகில் கலந்து படமாக்கி இருக்கிறோம். இதற்கு முன்பு நான் இயக்கி நாயகனாக நடித்த மண்டோதரி படம் எனக்கு இயக்குனராகவும், நடிகராகவும் அங்கீகாரத்தை பெற்றுக் கொடுத்தது. ஆனால் இந்தப் படத்தில் நான் நடிக்க வில்லை. படத்தின் படப்பிடிப்பு சென்னை மற்றும் அலங்கா நல்லூர், காரைக்குடி போன்ற இடங்களில் நடைபெற்றிருக்கிறது என்றார் இயக்குனர் பா.ரஞ்சித்குமார். படம் விரைவில் திரைக்கு வருகிறது.


டாய்லெட் பிரஷ்க்கு பதில் கணவனின் டூத் பிரஷ்ஷால் கழிவறை சுத்தம் செய்த மனைவி கொலை

வாஷிங்டன் அமெரிக்காவின் மில்வாக்கி நகரத்தை சேர்ந்த யூஜின் மேல்ப்ளோவர் என்பவர் தனது மனைவியை டூத் பிரஷ் வைத்து கொலை செய்த சம்பவம் பெரும் அதிர்ச்சியை ஏற்படுத்தியுள்ளது. இதுகுறித்து அவரிடம் போலீசார் விசாரணை நடத்தியபோது யூஜினின் மனைவி அவரது பயன்படுத்தும் டூத் பிரஷை வைத்து கழிவறையை சுத்தம் செய்திருக்கிறார் என்றும் இதனை அறிந்த யூஜின், கோபம் அடைந்த அந்த டூத் பிரஷை கொண்டே கொடூரமாக தொண்டையில் தாக்கி, மனைவியின் பல்லை பலமுறை கழிவறையில் அடித்து கொலை செய்துள்ளார் என்றும் தெரியவந்துள்ளது. உடல் பரிசோதனை செய்ததில் மனைவின் உடலில் 126 இடங்களில் காயம் இருந்ததாகவும், அந்த காயங்கள் டூத் பிரஷால் செய்யப்பட்டதாகவும் தெரிய வந்துள்ளது.


ஒரு பாக்கெட் அரிசி வாங்கினால் ஒரு பாக்கெட் இலவசம்.

கோத்தாகினபாலு,

பொருட்களின் விலை உயர்வினால் நாட்டு மக்கள் சிரமப்படாமல் இருப்பதை உறுதி செய்வதற்கு மக்கள் நெஞ்சைத்தொடும் விற்பனைத் திட்டத்தை பிரதமர் டத்தோஸ்ரீ நஜீப் துன் ரசாக் நேற்று அறிவித்தார். இந்த விற்பனைத் திட்டம் நாடு முழுவதும் உள்ள அனைத்து நாடாளுமன்றத் தொகுதிகளிலும் அமல்படுத்தப்படும். இந்த விற்பனைத்  திட்டத்தின் வழி பொருட்களின் விலை மலிவாக கிடைப்பதுடன் இலவசம் ஒன்றும் வழங்கப்படுகிறது. உதாரணத் திற்கு  சந்தையில் ஒரு பாக்கெட் வெ. 23.80 க்கு விற்பனை செய்யப்படும் பத்து கிலோ கொண்ட சூப்பர் அரிசி, அனைத்து நாடாளுமன்ற தொகுதிகளிலும் அமல்படுத்தப்படும் இந்த விற்பனைத் திட்டத்தின் வாயிலாக வெ. 20.00 க்கு பெற முடியும். அத்துடன் கூடுதல் ஒரு பாக்கெட் அரிசியையும் இலவசமாக பெற முடியும் என்று பிரதமர் அறிவித்துள்ளார்.

Read More: Malaysia Nanban Tamil Daily on 22.3.2018


மின்சார நாற்காலியில் மகிந்தவை அமர்த்த மைத்திரி அரசு முயற்சி

மின்சார நாற்காலியில் மகிந்த ராஜபக்சவை அனுப்புவதுதான் காணாமல் போனோருக்காக போராடும் அமைப்பின் நோக்கம் என்று முன்னாள் நாடாளுமன்ற உறுப்பினர் சரத் வீர சேகர தெரிவித்துள்ளார். அவர் மேலும் குறிப்பிடுகையில், மகிந்தவின் ஆட்சியில் மின்சார நாற்காலி தொடர்பில் அதிகம் பேசப்பட்டது. இப்போது பேசுவதில்லை. இதனால் அரசியல் நோக்கம் கருதியே அப்போது நாம் இதைப் பேசி வந்தோம் என்று சொல்கின்றனர். உண்மையில்,மின்சார நாற்காலி ஆபத்து இன்னும் நீங்கவில்லை.வேறொரு வடிவில் அது மகிந்தவை நோக்கி வந்துகொண்டிருக்கின்றது.நாம் இதை மறந்துவிட்டு வேறு பிரச்சினைகள் பற்றி பேசுகின்றோம். காணாமல் போனோர் அமைப்பு மூலம்தான் மகிந்த மின்சாரக் நாற்காலியில் ஏற்றப்படப் போகின்றார். ஜனநாயக விரோதமான முறையில் நிறைவேற்றப்பட்ட இந்தச் சட்டமானது காணாமற்போனோரின் உறவினர்களுக்கு நிவாரணம் வழங்குவதற்காகவும் காணாமற்போனோரைக் கண்டு பிடிப்பதற்குமே பயன்படுத்தப்படும் என்று சிலர் நம்பிக்கொண்டு இருக்கின்றனர். அப்படி எதுவும் நடக்காது. இந்தச் சட்டத்தின் மூலம் புலிகளும் படையினரும் சமமாக பார்க்கப்படுகின்றனர். காணாமற்போனோர் தொடர்பில் வீடியோ, ஈமெயில் போன்ற சாட்சிகளை இந்த அமைப்பு உண்மையான சாட்சியாக ஏற்றுக்கொள்ளும். விசாரணையாளர்கள் விரும்பிய நேரத்தில் அனுமதி இன்றி எந்தவோர் இராணுவ முகாமுக்குள்ளும் செல்ல முடியும். வேண்டிய ரகசியங்களைப் பெற முடியும். வெளிநாடுகளில் இருந்தவாறே சாட்சியம் வழங்க முடியும். குற்றவாளிகளாகக் காணப்படும் படையினருக்கு எதிராக போர்க் குற்ற நீதிமன்றில் வழக்குத் தொடர முடியும். வெளிநாடுகள் நேரடியாகத் தலையிட முடியும். இறுதியில் மகிந்கவே போர்க் குற்றவாளியாக உறுதிப்படுத்தப்படுவார். அதுதான் நடக்கப் போகின்றதுஎன்றார்.


வர்த்தகத் துறையில் பெண்கள் சாதனை படைப்பதற்கு அவர்கள் ஒன்றிணைய வேண்டும்.

ஈப்போ வர்த்தகத் துறையில் பெண்கள் சாதனை படைப்பதற்கு அவர்கள் ஒன்றிணைய வேண்டும் என்று ஈப்போ பாராட் மகளிர் தலைவி லெட்சுமி கூறினார். ஈப்போ பாராட் தொகுதி காங்கிரஸ் ஆதரவுடன் புந்தோங் சட்டமன்ற சேவைமையத்தினருடன் இணைந்து ம.இ.கா. கம்போங் ஹாக் அவுன் கிளை ஏற்பாடு செய்திருந்த ஆடை அலங்கார பின்னல் பயிற்சி வகுப்பை நிறைவு செய்து பயிற்சியில் பங்கேற்றவர்களுக்கு சான்றிதழ் வழங்கும் நிகழ்வில் உரையாற்று கையில் இவ்வாறு கூறினார். பெண்கள் தனித்தனியாக வர்த்தகத் துறையில் முன்னேற்றம் காண்பது என்பது சிரமமான ஒன்று என்பதால் ஒரு கூட்டு முயற்சியாக அனைவரும் ஒன்றி ணைய வேண்டும். பத்து பேர் குழுவாக செயல்படும் போது பல வர்த்தகங்களை கூட்டு முயற்சியில் மேற்கொள்ளலாம் இதற்கு பலவிதமான பயிற்சி களை வழங்க அரசாங்கம் தயாராக உள்ளது. வர்த்தகத் துறையில் ஈடுபடுவதற்கு அமானா இக்தியார் போன்ற அரசாங்க ஸ்தாபனங்கள் உதவி தயாராக உள்ளன. பேரா அரசின் பேனா உபாயா மூலமாக வும் உதவிகள் பெறலாம் இதற்கு பெண்கள் ஒன் றிணைந்திருப்பது அவசியம் என்று கூறினார்.


இதுதான் 'மேக் இன் இந்தியா'வின் கொள்கையா?

தாமிரபரணி நதியை காக்கும் நோக்கில் மார்க்சிஸ்ட் கம்யூனிஸ்ட் கட்சி சார்பில் தாமிரபரணி நதியருகே இன்று போராட்டம் நடைபெற்று வருகிறது. இதில் கம்யூனிஸ்ட் கட்சியின் மூத்த தலைவர்கள் பிருந்தா காரத், ஜி.ராமகிருஷ்னன், உ.வாசுகி உள்ளிட்ட பலர் கலந்து கொண்டுள்ளனர். இதையடுத்து நடந்த ஆர்பாட்ட பொதுக்கூட்டத்தில் பேசிய பிருந்தா காரத், 'கரையில் நிற்கும் காவல்துறை, நாம் தண்ணீருக்குள் இறங்குவதை விரும்பவில்லை. ஆனால் பெப்சியும் கோக்கும் தண்ணீரை எடுப்பதை பற்றி அவர்களுக்கு கவலை இல்லை. இங்கிருக்கும் அரசுகளுக்கும், மக்களுக்கு தண்ணீர் கிடைக்காததை பற்றிக் கவலையில்லை. விவசாயிகளுக்கு தண்ணீர் கிடைக்காததைப் பற்றி கவலையில்லை. தமிழகத்தின் பெண்கள் ஒரு குடம் தண்ணீருக்காக பல மைல் தூரம் நடப்பதை பற்றிக் கவலையில்லை. இதுதான் மாநில, மத்திய அரசுகளின் லட்சணம், கொள்கை. நாட்டில் உள்ள இயற்கை வளங்களைப் பாதுகாப்பதில் எப்போதுமே கம்யூனிஸ்டுகள் அக்கறை காட்டி வருகின்றன. மோடி கொடுத்த பொய்யான வாக்குறுதிகளை எதிர்க்க கூடிய விதத்தில் இப்போராட்டத்தில் இறங்கியுள்ளோம். எதற்கெடுத்தாலும் 'மேக் இன் இந்தியா' என முழங்கும் மோடி, இங்குள்ள தண்ணீரை அமெரிக்க கம்பெனிகளுக்கு தாரை வார்த்து வருகிறார். இது தான் மேக் இன் இந்தியாவின் கொள்கையா என அவர் கேள்வி எழுப்பியுள்ளார்.


நரேந்திர மோடியை சந்தித்த எடப்பாடி பழனிசாமி

புதுடெல்லியில் உள்ள பிரதமர் இல்லத்தில் தமிழக முதல் அமைச்சர் எடப்பாடி பழனிசாமி, கஜா புயலால் தமிழ்நாட்டில் ஏற்பட்டுள்ள கடுமையான பாதிப்புகள் குறித்து விளக்குவதற்காக இன்று காலை சந்தித்தார். அப்போது பாதிப்புகள் குறித்தும், உடனடி நிவாரணம் மற்றும் நிரந்தர சீரமைப்பு பணிகளை மேற்கொள்ள மத்திய அரசின் நிதியுதவி கோரி கோரிக்கை மனுவினை அளித்தார்.


உலகத்தில் தமிழருக்கு என தனியான ஒரு மாநிலம் தமிழ்நாடு மட்டுமே!

(சாணக்கியன்) நடிகர் ரஜினியை வைத்து தமிழகம் இரண்டாக பிளவுபட்டு விடுமோ என்ற அச்சம்தான் இன்றைய நடப்பு அரசியல் நிலைமை. சினிமா ஹீரோக்களை நிஜ கதாநாயகர்களாக நினைத்து அவர்களை பயபக்தியாக பூஜித்து அவர்களுக்கு சிலை வைத்து, அவர்கள் உருவங்களுக்கு பால் அபிஷேகம் செய்து, அவர்களுக்காக மொட்டை அடித்து, தற்கொலைகள் செய்து என வேறுபட்ட பார்வையில், தமிழகம் சினிமாவின் கால்களில் சுருண்டு கிடக்கிறது. அரசியலை சினிமாவாக்கி, சினிமாவை அரசியலாக்கி, சினிமாக்காரர்களை அரசியல் வாதிகளாக்கி, அரசியல்வாதிகளை சினிமா பாணியில் அரசியல் செய்யவைத்து அழகு பார்க்கும் தமிழகத்தின் தலை விதியை மாற்றுவது என்பது கடவுளுக்கே வெளிச்சம். படித்த, அரசியல் அறிவாற் றலுடைய, பொருளாதார நிபுணத்துவம் வாய்ந்த, தொடர்ச் சியாக மக்கள் சேவை புரிந்த, சமூகத்தின்மீது அக்கறை கொள்ளக் கூடிய, அடக்கு முறைகளிலும் வன்முறை களிலும் வீதியில் இறங்கிப் போராடக்கூடிய, முற்போக்குச் சிந்தனை கொண்ட ஒருவரை தங்கள் தலைவராக தேர்ந்தெ டுப்பதில் எப்போதும் தமிழக மக்கள் தவறிவிடுகின்றனர். ஏனெனில், அரசியல் நுழைவிற்கும், முதல்வர் பதவிக்கும், மக்களை ஆள்வதற்கும் அடிப்படைத் தகுதியாக திரைப்படத்தில் நடித்திருந்தால் போதும் என்ற நிலைப்பாடு இருப்பதனால்தான் எம்ஜிஆர், ஜெயலலிதா முதல் இதுவரை அரசியலில் நிலைத்திருக்கும் சரத்குமார், விஜயகாந்த், குஷ்பு என சினிமாப் பட்டாளமே மக்களை ஆளத்துடிக்கின்றது. இது தொடர்ந்தால் ரஜினி மட்டுமல்ல நாளை விஷாலுக்கு கூட முதல்வர் ஆகும் கனவு ஏன் பிறக்காது. அதனால்தான் ரஜினியின் அரசியல் பிரவேச அறிவிப்பினால் உடனடியாக களத்தில் குதிக்க துடித்தனர் மீனா, நமீதா போன்ற சினிமா நடிகைகள். மொத்தத்தில் தமிழக மக்களை சினிமாக்காரர்கள் அடிமைப் படுத்த அல்லது ஆட்கொள்ள நினைக்கின்றனர் என்ற அச்சம் நிலவுகிறது. அரசியலில் சினிமாவின் அதிகப்படியான தலையீடு உலகில் எந்தவொரு நாட்டிலும் தமிழகத்தைப் போல் இதுவரை இருந்ததில்லை. தமிழக அரசியலில் அண்மையக் காலங்களில் நடந்த அரசியல் அசிங்கமும், அநாகரிக மும் கூட இதுவரை உலகில் எங்கும் நடந்ததில்லை. எம்ஜிஆர் தமிழரில்லை, ஜெயலலிதா தமிழரில்லை. அவர்கள் ஆண்ட போது கேள்வி கேட்க துணிவில்லாத வர்கள் ஏன் ரஜினியை மட்டும் இப்படி வறுத் தெடுக்கிறீர்கள் என கேட்பது நியாயம்தான். இவர்களெல்லாம் ஆண்ட தமிழகம் இன்று என்ன இந்தியாவின் முதல்நிலை மாநிலமாகவா இருக்கிறது என்ற நியாயமான கேள்விக்கும் பதில் வேண்டும். மிகப்பெரும் பட்ஜெட்டை கொண்டு வெளியாகும் பிரபலங்களின் திரைப்படங்களை விலை நிர்ணயம் செய்யமுடியாமல் எதையாவது இழந்தாவது, என்ன விலைகொடுத்தாவது அதைப் பார்த்துவிடவேண்டும் என அடிபட்டு முந்திக்கொண்டு முதல்நாளிலேயே பார்த்து வெற்றிக்கனியைப் பெற்றுக் கொடுக்கும் ஒவ்வொரு தீவிர ரசிகனுக்கும்கூட பிரபலங்களின் உண்மை முகம் புரிய மறுக்கிறது. தலைவா என உரக்கக் கத்தி உண்மையாக இதயத்தில் நேசிக் கும் அந்த ரசிகனை, ரசிகனாகப் பார்க்காமல் வரும்காலத்தில் ஒரு வாக்காளனாகப் பார்க்கின்ற சினிமா அரசியலை பாவம் அந்த ரசிகனுக்குப் புரியவா போகிறது. யாரும் அரசியலுக்கு வருவதென்பது ஜனநாயகம் என்று வைத்துக் கொள்ளலாம். அதை ஏற்றுக்கொள்ளவும் நிரூபித்துக் கொள்ளவும்கூட ஆயிரம் கார ணங்கள் உண்டு. ஆனால் ரஜினி ஏன் அரசியலுக்கு வர வேண்டும் என கேள்வி கேட் கவும் ஆயிரம் காரணங்கள் உண்டு. இது வரை அரசியலில் அசமந் தப்போக்கை கொண்டிருந்த ரஜினியின் இன்றைய திடீர் பிரவேசத்திற்கான காரணம் என்ன? இன்றுவரை ஒரு நடிகராக, சூப்பர் ஸ்டாராக, ஆன் மிக வாதியாக ஏற்று வந்த அத் தனை ரசிகர்களையும் திடீரென வாக்காளர்களாக மாற்றவேண்டிய அவசியமும், தேவையும்தான் என்ன? ஓர் அரசியல்வாதியாக அல்லது ஒரு ஹீரோவா கவே மட்டும் ரசித்துவந்த மற்றும் திரைப்படங்களில் உங்கள் கருத்துக்களை தங்கள் வாழ்க்கையிலும் ஏற்று நடந்துவந்த பாமரமக்களுக்கு அவசரமாக அதிர்ச்சியைக் கொடுக்கவேண்டிய நிர்ப்பந்தம் என்ன? மொழி வழியாக இந்தியாவில் மாநிலங்கள் வகைப்படுத்தப் பட்டு அவரவர் ஆளும் தகுதியை அந்தந்த மக்களுக்கே வழங்கப்பட்டி ருக்கும் நிலையில் பாவம் தமிழனை மட்டும் தமிழ கத்தை ஆளவிடாமல் மாற்று மாநிலத்தில் இருந்து வந்தவர்கள் ஆள நினைப்பதன் அரசியல் வஞ்சனையும், சூசகம்தான் என்ன? ரஜினி, தமிழகத்தில் வாழ்ந்துள்ள இந்த 42 ஆண்டுகாலத்தில் தமிழ் மக்களின் என்னென்ன பிரச்சினைகளுக்காக குரல் கொடுத்துள்ளார்? காவிரிப் பிரச்சினை, தமிழர்களின் வாழ்வாதா ரப் பிரச்சினை, கர்நாடகா வில் வாழும் தமிழர்களின் சொத்தும் உயிர்களும் பறிக் கப்பட்டபோது, கொத்துக் கொத்தாக ஈழத்தமிழர் கொன்ற ழிக்கப்பட்டபோது, குடிநீர் ஆதார நதிகளில் தடுப்பணை கட்டுவது தொடர்பாக, நூற்றுக்கணக்கான தமிழக விவசாயிகள் தற்கொலை செய்துகொண்டபோது,ஜல்லிக்கட்டுப் போராட்டத்தின் போது, ஆந்திர வனத்துறையால் தமிழர்கள் திட்டமிட்டு படுகொலை செய்யப்படபோது, மீத்தேன் எதிர்ப்பு, நீட் தேர்வு, கட்டாய இந்தி திணிப்பு எதிர்ப்பின் போது, மணல் கொள்ளை, மது ஒழிப்பு, ஹைட்ரோ கார்பன் போராட் டத்தின்போது என எந்த விவகாரங்களிலும் குரல் கொடுக்கத் தவறிய ரஜினி நரேந்திர மோடியின் பண முடக்க அறிவிப்புக்கு மட்டும் முதல் ஆளாக குரல் கொடுத்தது ஏன்? இத்தகைய ஆயிரம் கேள்விகளும் சந்தேகங்களும் மக்கள் மத்தியில் தலை விரித்தாட தமிழர் அல்லாத ஒருவர்தன் அரசியல் பாதையிலும், முதல்வர் நாற்காலி மீதும் குறி வைத்து பயணிப் பார் எனில் வருங்காலத் தமிழக ஆட்சி என்பது தமிழரல் லாத ஒருவ ரின் கையில் சிக்கித் திணறும் அதேவேளை மத்திய அரசின் கைப்பாவையாக மாறும் என்பது உறுதி. இதையெல்லாம் உணராத ஒவ்வொரு தமிழரும் தன் விரல் நுனியில் வைக்கின்ற 'மை' க்குப் பதில் 'வாய்மை' க்குப் புறம்பாக வாக்குகளை விற்று கடமை தவறுவதை ஒவ் வொரு தேர்தலிலும் தொழிலாக கொள்வார் எனில் உன்னை ஆண்ட வெள்ளைக் காரன்கூட நாளை வந்து நானும் தமிழன்தான் என உன் முதல்வர் நாற்காலிமீது குறிவைப்பான்.


செத்தே போயிருப்பேன் விமான விபத்திலிருந்து உயிர் தப்பிய சன்னி லியோன்

பாலிவுட் நடிகை சன்னிலியோன், தன் டேனியல் வெபர் கணவர் மற்றும் நண்பர்கள் சிலருடன் வெளிநாடு செல்ல தனியார் விமானம் ஒன்றில் பய ணித்தார். அவர்கள் சென்ற தனியார் விமானம் மகாராஷ்டிரா அருகே நடுவானில் பறந்துகொண்டிருந்தபோது, தொழில்நுட்பக் கோளாறு ஏற்பட்டு, திடீ ரென்று விமானம் நிலைகுலையத் தொடங்கியது. இதற்கு, மோசமான வானிலைதான் காரணம் என்று கூறப்படுகிறது. அனுபவம் வாய்ந்த விமானி என்பதால் சூழலைச் சமாளித்து, விபத்து ஏற்படாமல் விமானத்தைத் தரையிறக்கி, பயணிகளைக் காப்பாற்றியுள்ளார். நடந்த சம்பவம் குறித்து, தனது ட்விட்டர் பக்கத்தில் அதிர்ச்சியோடு வீடியோ வெளியிட்டுள்ளார், சன்னி லியோன். அதில், “நாங்கள் உயிரோடு இருப்பதற்கு கடவுளுக்கு நன்றி தெரிவிக்கிறோம். மோசமான வானிலை காரணமாக எங்களுடைய தனியார் விமானம் விபத்துக்குள்ளாகி இருக்கும். எப்படியோ தப்பித்து வீட்டுக்கு சென்று கொண்டிருக் கிறோம். எங்களுடைய விமானிகளுக்கு நன்றி தெரிவித்துக் கொள்கிறோம். எங்களுடைய வாழ்க்கை அவர்கள் கையில்தான் இருந்தது. எப்படியோ எங் களைக் காப்பாற்றிவிட்டார்கள்” என்று கூறியுள்ளார்.


இங்கிலாந்தில் சாலையில் விழுந்த விமானம்

லண்டன்,

இங்கிலாந்தில் நிலைதடுமாறிய விமானம் சாலையில் விழுந்து விபத்துக்குள்ளானது. விமானம் விழுந்தபோது சாலையில் வாகனங்கள் ஏதும் வராததால் பெரிய அசம்பாவிதம் தவிர்க்கப்பட்டது. இங்கிலாந்தின் சவுத் வேல்ஸ் பிராந்தியத்தில் உள்ள மான்மவுத்ஷைர் நகரில் இருந்து, சிறிய ரக விமானம் ஒன்று புறப்பட்டு சென்றது. இதில் ஒரு விமானியும்  ஒரு பெண் உள்பட 2 பயணிகளும் இருந்தனர். விமானம் பறக்க தொடங்கிய சில நிமிடங்களில் அதன் இயந்திரத்தில் திடீர் கோளாறு ஏற்பட்டது. இதனால் தாழ்வாக பறந்த விமானம் மின்கம்பிகளின் மீது உரசியது.

இதையடுத்து, விமானத்தை அருகில் உள்ள இருவழி சாலையில் அவசரமாக தரையிறக்க விமானி முயற்சித்தார். ஆனால் நிலைதடுமாறிய விமானம் சாலையில் தலைகுப்புற கவிழ்ந்தது. விமானம் விழுந்தபோது சாலையில் வாகனங்கள் ஏதும் வராததால் பெரிய அசம்பாவிதம் தவிர்க்கப்பட்டது.

இதற்கிடையில், அந்த வழியாக காரில் பயணித்தவர் சாலையில் விமானம் விழுந்து கிடப்பதை கண்டு அதிர்ச்சியடைந்தார். இதையடுத்து, அவர் சற்றும் தாமதிக்காமல் விரைந்து செயல்பட்டு, விமானத்துக்குள் சிக்கியிருந்த 3 பேரையும் பத்திரமாக மீட்டார். அவர்கள் மீட்கப்பட்ட சில நொடிகளில் விமானம் தீப்பற்றி எரிந்தது. இதில் விமானம் முற்றிலுமாக எரிந்து நாசமானது.   எனினும் பலத்த காயம் அடைந்த அவர்கள் மருத்துவமனைக்கு அனுப்பி வைக்கப்பட்டனர்.


நான் தாய்மொழிப்பள்ளிகளை  மூடச்  சொல்லவில்லை!

நாட்டிலுள்ள தாய்மொழிப்பள்ளிகளை மூட வேண்டும் என்று தாம் எந்த ஒரு காலக்கட்டத்திலும் வற்புறுத்தியதே இல்லை என்று துணைப் பிரதமர் டத் தோஸ்ரீ டாக்டர் அகமட் ஜாஹிட் ஹமிடி நேற்று திட்டவட்டமாக தெரிவித்தார். அதற்கு மாறாக மலேசியாவைப் போன்ற பல்லின சமுதாயத்தில் தேசிய ஒற்றுமையை வலுப்படுத்துவதற்கு தாய்மொழிப் பள்ளிகளின் பாடத்திட்டத்தை மேம்படுத்த வேண்டும் என்று தாம் வலியுறுத்தியதாக ஜாஹிட் கூறினார். தேசியக் கல்விக் கொள்கை தொடக்கப்பள்ளிகளில் தாய்மொழி ஊக்குவிக்கப்பட வேண்டும் என்று தெளிவாக கூறுகிறது. ஆனால், தேசிய ஒற்றுமை இலட்சியத்தை அடைவதற்கான ஒன்றுபடுத்தப்பட்ட பாடத்திட்டத்தை அது கொண்டிருக்க வேண்டும் என்று கோலகங்சாரில் ஜாஹிட் செய்தியாளர்க ளிடம் இதனை கூறினார். நேற்று முன்தினம் கோலாலம்பூரில் நடைபெற்ற ஒரு நிகழ்ச்சியில், தொடக்கப்பள்ளியிலிருந்து இடைநிலைப்பள்ளி வரையில் பல மொழிகளில் கற்பித் தல் அமைவுமுறை இருப்பது தேசிய ஒற்றுமை இலட்சியத்தை அடைவதற்கு ஓரளவு தடங்கலாக இருக்கிறது என ஜாஹிட் கூறியதாக செய்தி வெளி யிடப்பட்டிருந்தது. அது பற்றி கேட்ட போது, தாய்மொழிப்பள்ளிகளை மூட வேண்டும் என்று நான் என்றுமே வற்புறுத்தியதில்லை. எனது அறிக்கைக்கு தவறான அர்த்தம் கொடுக்காதீர் என்று ஜாஹிட் நினைவுறுத்தினார்.


கண் பார்வை பாதிப்பு! சொக்சோ இழப்பீடு கோரி 6 ஆண்டுகள் போராடுகிறார்!

பள்ளி ஒன்றில் சுத்தம் செய்யும் தொழிலாளியாக வேலை செய்து வந்தபோது ரசாயன திரவம் கண்ணில் பட்டு தனது வலது கண் பார்வையை இழந்த குடும்ப மாது சொக்சோ இழப்பீடு கோரி கடந்த ஆறு ஆண்டுகளாக நடை யாய் நடந்ததுதான் மிச்சம். இன்னும் இவரது கோரிக்கை நிறைவேற்றப் படவில்லை. 2011ஆம் ஆண்டு பள்ளி ஒன்றில் சுத்தம் செய்யும் பணியிலிருந்த போது ரசாயன திரவம் வலது கண்ணில் பட்டதும் நேராக தனியார் கிளி னிக் சென்று சிகிச்சை பெற்றப் பிறகு ஈப்போ பெரிய மருத்துவமனையில் சிகிச்சை பெற்றேன். பிறகு துன் உசேன் கண் மருத்துவமனைக்கும், செர்டாங் மருத்துவமனைக்கும் மேல் சிகிச்சைக்காக அனுப்பினார்கள்.தனியார் மருத்துவமனை யிலும் சிகிச்சை பெற்றும் வலது கண் பார்வை பாதிக்கப்பட்டும் முழுமையாக பார்க்க முடியாத சூழ்நிலையில் வேலை செய்ய முடியாமல் தவித்தேன்.எனக்கு ஆறு பிள்ளைகள். இவர்களை வளர்ப்பதில் பெரும் சிரமத்தை எதிர்நோக்கினேன். பார்வை பாதிக்கப்பட்ட நிலை யில் சமூக பாதுகாப்பு நிறுவன மான சொக்சோ மூலம் இழப்பீடு பெறுவதற்கு விண்ணப்பம் செய்தேன். என்னுடைய வலது கண் பார்வை பாதிக்கப்பட்டுள்ளது என்று நான் வேலை செய்த நிறுவனம், தனியார் மருத்துவ மனை மருத்துவ அறிக்கை பிறகு அர சாங்க மருத்துவமனை சிகிச்சை அறிக்கை எல்லாவற் றையும் என் மனுவில் சமர்ப்பித் தேன். சொக்சோ மருத்துவ குழு என்னை பரிசோதனை செய் தனர்.ஆனால், இதுவரையில் பதில் எதுவும் தெரிவிக்க வில்லை. கடந்த ஆறு ஆண்டு களாக நடையாய் நடக்கின்றேன் என்று குடும்ப மாது, ரடினா சந் தனசாமி வேதனையுடன் கூறினார். இதனிடையே, இப்பிரச்சினை குறித்து சொக்சோ நிறுவனத்திற்கு தாம் கடிதம் எழுதியிருப்பதாக புந்தோங் சட்ட மன்ற உறுப்பினர் ஆதி.சிவசுப்பிர மணியம் கூறினார்.


இலங்கை கடற்படையினரால் 700 இந்திய மீனவர்கள் கொலை

இந்திய மீனவர்களை இலங்கை கடற்படை தாக்கியமைக்கு கண்டனம் தெரிவித்து இராமேஸ்வரத்தில் ஆர்ப்பாட்டம் ஒன்று முன்னெடுக்கப்பட்டுள்ளது. இந்த ஆர்ப்பாட்டத்தில் தமிழர் தேசிய அமைப்பின் உறுப்பினர்கள் ஈடுபட்டுள்ளனர். இலங்கை கடற்படையினரால் 700இற்கும் அதிகமான மீனவர்கள் கொல்லப்பட்டுள்ளனர். இருப்பினும் பாதிக்கப்பட்டவர்களின் குடும்பங்களுக்கு எந்த இழப்பீடும் வழங்கவில்லை என தமிழர் தேசிய முன்னணியின் தலைவர் பழ.நெடுமாறன் தெரிவித்துள்ளார். ஆர்ப்பாட்டத்தின் போது இடம்பெற்ற ஊடக சந்திப்பில் கலந்து கொண்டு உரையாற்றிய போதே பழ.நெடுமாறன் இதை தெரிவித்துள்ளார். எனவே, தமிழ்நாட்டு மீனவர்களை பாதுகாப்பது தொடர்பில் விரைவில் நடவடிக்கைகள் முன்னெடுக்குமாறு அவர் குறிப்பிட்டுள்ளார்.


மீரா குமார் வேட்புமனு தாக்கல்செய்தார்! சோனியா காந்தி, மன்மோகன் சிங் பங்கேற்பு

எதிர்க்கட்சிகளின் சார்பாக நிறுத்தப்பட்டுள்ள குடியரசுத் தலைவர் வேட்பாளர் மீரா குமார் இன்று வேட்புமனு தாக்கல்செய்தார். குடியரசுத் தலைவர் தேர்தல் ஜூலை 17-ம் தேதி நடைபெறும் என்று தேர்தல் ஆணையம் அறிவித்தது. இதையடுத்து, பா.ஜ.க. குடியரசுத் தலைவர் வேட்பாளராக ராம்நாத் கோவிந்த்தையும், எதிர்க்கட்சிகள் ஒன்றிணைந்து மீரா குமாரையும் வேட்பாளராக அறிவித்துள்ளன. ராம்நாத் கோவிந்த் ஏற் கெனவே வேட்புமனு தாக்கல்செய்துள்ள நிலையில், இன்று மீரா குமார் வேட்புமனு தாக்கல்செய்தார். இந்த நிகழ்ச்சியில், காங்கிரஸ் தலைவர் சோனியா காந்தி, முன்னாள் பிரதமர் மன்மோகன் சிங், தேசியவாத காங்கிரஸ் தலைவர் சரத் பவார், மார்க்சிஸ்ட் கம்யூனிஸ்ட் கட்சித் தலைவர் சீதாராம் யெச்சூரி, தி.மு.க, இந்திய கம்யூனிஸ்ட், திரிணாமுல் காங்கிரஸ் உள்ளிட்ட கட்சிப் பிரதிநிதிகள் கலந்து கொண்டனர்.


குறைகளை தகர்த்து சாதனை படைத்தார் பார்கவி

வாழ்வில் நம்பிக்கை இருந்தால் நாம் அடியெடுத்து வைக்கும் ஒவ்வொரு காரியமும் நிச்சயம் வெற்றி பெறும். குறை என்பது எவரிடம் இல்லை? பெரும் பாலான சூழல்களில் அது மற்றவர்களின் பார்வையைப் பொறுத்துள்ளது. தன்னிடம் உள்ள குறைகளை ஒட்டுமொத்தமாக வேரறுத்து சாதனை படைத் துள்ளார் ஏழு வயது மது பார்கவி விஜயகுமார். ஆட்டிசம் எனும் மன இறுக்கத்தால் பாதிக்கப்பட்ட மது பார்கவி தன் கைகளால் பென்சிலை கூட பிடிக்க முடியவில்லை. அதனால் அவர் எழுதுவதை விரும்புவதில்லை. அப்படி இருந்தும் ஏழாவது வயதில் சிறுவர்களுக்காக தனது முதலாவது புத்தகத்தை அவர் எழுதியுள்ளார். தங்கக் கிளி மற்றும் மாய தேனீர்க்கெண்டி என்ற தலைப்புகளில் மது பார்கவி எழுதிய 24 பக்க புத்தகம் நேற்று முன் தினம் தேசிய தொல்பொருள் காட் சியக அரங்கத்தில் வெளியீடு கண்டது. இந்நிகழ்ச்சியின் போது மது பார்கவி சற்று பதற்றமாக காணப்பட்டாலும், தனது புத்தகத்தில் வெளியான இரண்டு சிறுகதைகளில் ஒன்றை வாசித்தார். தனது தாயார் ஜெகதீஸ்வரி கிருஷ்ணன் உடனிருக்க மது பார்கவி நிதானமாக கதையை வாசித்தது அரங்கில் நிலவிய நிசப்தத்தின் ஊடே நிகழ்ச்சிக்கு வந்திருந்தோரை அசர வைத்தது. மது பார்கவியின் இந்த வளர்ச்சி ஆச்சரியமளிக்கிறது என்று கூறுகிறார் அச்சிறுமியின் பயிற்றுநரான மகாலட்சுமி தவமணி (37). மூன்று ஆண்டுகளுக்கு முன்பு பார்கவிக்கு புரிந்து கொள்ளும் ஆற்றல் மிகவும் குறைவாக இருந்தது. தனது கையால் பென்சிலை பிடிக்க இயலாத மது பார்கவிக்கு களிமண், கோலி குண்டுகள், பிசைந்த மாவு ஆகியவற்றைக் கொடுத்து கைகளில் பற்றும் சக்தியை அதிகரிக்கச் செய்ததாக அவர் விவரித்தார். மகாலட்சுமி கடந்த 2014 முதல் மது பார்கவிக்கு பயிற்சி அளித்து வருகிறார். என் மகளை வளர்ப்பதை நான் என்றுமே சவாலாகக் கருதியதில்லை. இது எனக்கு ஒரு நல்ல அனுபவம் என்று கூறினார் மது பார்கவியின் தாய் ஜெகதீஸ்வரி.


டிசம்பர் - 27ல் கரூரில் பிரம்மாண்ட திமுக பொதுக்கூட்டம் -செந்தில்பாலாஜி ஏற்பாடு !

அதிமுக முன்னாள் அமைச்சரும், அமமுக அமைப்பு செயலாளருமான செந்தில் பாலாஜி திமுகவில் இணைந்தார். அவர் திமுகவில் இணைந்ததை கரூர் மாவட்ட திமுகவினர் கொண்டாடி வருகின்றனர். கரூர் மாநகர் முழுவதும் பேனர்கள் வைத்து அசத்தி வருகிறார்கள். கரூர் மாவட்டம் முழுவதும் அவரை வரவேற்று ஏராளமான திமுக நிர்வாகிகள் போஸ்டர்களை ஒட்டினர். சென்னையில் கலைஞர் சிலை திறப்பு விழா முடிந்ததும் கரூர் வரும் அவரை வர வேற்க தயார் நிலையில் இருக்கிறார்கள்.

தி.மு.க. தலைவர் ஸ்டாலின், செந்தில்பாலாஜியிடம் வரும் 27ம் தேதி கரூரில்  பிரமாண்ட பொதுக்கூட்டத்திற்கு தேதி கொடுத்திக்கிறார். அந்த கூட்டத்தில் ஆயிரக்கணக்கான அமமுக நிர்வாகிகள் திமுகவில் இணைகின்றனர். இதில் சில தகுதி நீக்க எம்.எல்.எக்கள் கலந்து கொள்வார்கள் என்கிற எதிர்பார்ப்பும் இருக்கிறது. கலைஞர் சிலை திறப்பு விழா முடிந்தவுடன் பொதுக்கூட்டத்திற்கான அறிவிப்பு முறைப்படி வரும் என்கிறார்கள்.


பொதுமக்களுக்கு என்ன வேண்டும்?  15 ஆவது பொதுத்தேர்தலை முன்னிட்டு ஆய்வு

கோலாலம்பூர், செப். 19-

நாட்டின் 15 ஆவது பொதுத்தேர்தல் நெருங்கி வரும் இவ்வேளையில் மக்களுக்கு என்ன வேண்டும் என்பதை மையமாக வைத்து ஓர் ஆய்வு இன்று தொடங்கி மேற்கொள்ளப்படுகிறது. நாட்டின் முதன்மை நாளிதழ்களான சினார் ஹரியான், ஆஸ்ட்ரோ அவானி, சின் சியூ டெய்லி, தெ ஸ்டார் மற்றும்  மலேசிய நண்பன் ஆகியன இதில் சம்பந்தப்பட்டுள்ளன. முன்னணி ஆய்வுக் கழகங்களான இல்ஹாம் செண்டர், O2  ஆய்வு மற்றும் மலேசிய சீனக்கல்விக்கான மையம் ஆகியன இந்த ஆய்வினை மேற்கொள்வதில் ஆதரவுக்கரம் நீட்டுகின்றன. பொதுமக்களின் கருத்துகளை சேகரிப்பதற்காக மேற்கொள்ளப்படும் இந்த ஆய்வுகள் இதுவே முதல் மாதிரியான ஒரு நடவடிக்கையாகும்.

இந்த ஆய்வு இன்று செப்டம்பர் 19 தொடங்கி வரும் அக்டோபர் 9 ஆம் தேதி வரையில் மேற்கொள்ளப்படும்.

கடந்த 14 ஆவது பொதுத்தேர்தலில் யாருமே சற்றும் எதிர்பாராத வகையில் மிகப்பெரிய அரசியல் சுனாமியை நாடு எதிர்நோக்கியிருந்தது. இதில் நம்பிக்கைக் கூட்டணி வெற்றி பெற்றதானது, இனியும் ஒரே கட்சி, ஒரே கூட்டணியை மக்கள் நம்பியிருக்கவில்லை என்பதை தெளிவாக உணர்த்தியது. ஆட்சி புரியும் கட்சி அல்லது கூட்டணி முறையாக நாட்டை நிர்வகிக்கவில்லை என்றால் அதை மாற்றுவதற்கு மக்கள் தயங்குவதில்லை. என்றாலும் சுனாமி வீசுவது அத்தேர்தலுடன் நின்று விடவில்லை. ஒரே தவணையில் மூன்று பிரதமர்கள் மாற்றம், அரசாங்கங்கள் மாற்றம் என மலேசியர்கள் அதிரடி திருப்பங்களை சந்தித்து வந்தனர். அரசியல் நெருக்கடி இன்றும் உணரப்பட்டுத்தான் வருகிறது.

நாடு முழுவதும் பல்வேறு இனம் மொழி சார்ந்த, வயது வரம்பின்றி அனைவரிடமும் இந்த ஆய்வு மேற்கொள்ளப்படும். பொதுமக்கள் இதில் கலந்து கொள்வது அவசியமாகும். வரும் 15 ஆவது பொதுத்தேர்தலை நோக்கி மேற்கொள்ளப்படும் மிகவும் முக்கியமான ஓர் ஆய்வாகவும் இது விளங்கும். எனவே பொதுமக்கள் மனம் திறந்து பேச வேண்டும். சரியான தேர்வைச் செய்ய வேண்டும் என்பதே இதன் நோக்கமாகும்.

15-வது பொதுத் தேர்தலை (ஜி.இ.) நோக்கியப் : https://forms.gle/rJuxyLeA93NZdmBbA


வருமான வரி சோதனைகளால் அஞ்சிவிட மாட்டேன்; மத்திய அரசின் சதி எடுபடாது: டிடிவி தினகரன்

சென்னையில் உள்ள ஜெயா டிவி அலுவலகம், சசிகலாவின் உறவினர்கள் ஆதரவாளர்கள் வீடுகளில் இன்று (நவ.9) காலை முதல் வருமான வரித் துறையினர் சோதனை நடத்திவரும் நிலையில், இந்த சோதனைக்குப் பின்னணியில் மத்திய அரசு இருப்பதாக அதிமுக அம்மா அணியின் துணை பொதுச் செயலாலர் டிடிவி தினகரன் தெரிவித்துள்ளார்.

இன்று காலை முதல் 150 இடங்களில் சோதனை நடைபெற்று வருகிறது. இந்நிலையில், சென்னை அடையாறில் தனது வீட்டில் செய்தியாளர்களை சந்தித்த டிடிவி தினகரன், பல்வேறு கேள்விகளுக்கும் பதில அளித்தார்.

என் வீட்டில் ரெய்டு இல்லை:

"எனது வீட்டில் எந்த சோதனையும் நடைபெறவில்லை. காலை 8.30 மணியளவில் அதிகாரி ஒருவர் எங்கள் வீட்டுக்கு வந்தார். ஆனால், அவரும் சற்று நேரத்தில் புறப்பட்டுச் சென்றுவிட்டார். திரும்பி வரலாம், வராமலும் போகலாம்.

புதுச்சேரி அருகே ஆரோவில்லில் உள்ள எனது பண்ணை வீட்டில் இன்று காலை சில அதிகாரிகள் சென்று சோதனையில் ஈடுபட்டுள்ளனர். ஒரு மணி நேரத்துக்குப் பின்னர்  அங்கிருந்து அவர்கள் புறப்பட்டுச் சென்றுள்ளனர். எங்கள் வீட்டைக் கவனித்துக் கொள்ளும் இருவருமே படிப்பறிவில்லாதவர்கள். அதனால், அங்கு எனது வழக்கறிஞரை அனுப்பியிருந்தேன். ஒருவேளை அதிகாரிகளே அங்கு ஏதாவது ஆவணங்களை வைத்திருந்தாலும் அதையும் கண்டுபிடித்துவிடலாம். வீடு முழுவதும் கேமரா இருக்கிறது" என்று சிரித்துக் கொண்டே கூறினார்.

மத்திய அரசே காரணம்:

எனது ஆதரவாளர்கள் வீடுகளில் திடீரென வருமான வரித்துறையினர் சோதனை நடத்துவதன் பின்னணியில் மத்திய அரசே இருக்கிறது என்பது தெளிவாகத் தெரிகிறது. யார் கொடுத்த தவறான தகவலின் பேரில் வருமான வரித்துறை சோதனை நடக்கிறது என்பது எனக்குத் தெரியவில்லை. என்னுடன் நெருக்கமாக இருக்கிறார் என்பதற்காகவே புகழேந்தி வீட்டில் எல்லாம் சோதனை நடத்தி வருகின்றனர். இப்படி சோதனையில் ஈடுபடுபவர்கள், சேகர் ரெட்டி, அன்புநாதன் டைரியில் குறிப்பிட்டவர்கள் மீது என்ன நடவடிக்கை எடுக்கப்பட்டது என்பதையும் சொல்ல வேண்டும்.

மிரட்டலுக்கு அஞ்சமாட்டேன்:

வருமான வரிச் சோதனையில் ஈடுபட்டு எங்களை மிரட்டிப் பார்க்கிறார்கள். ஆனால், இதுபோன்ற மிரட்டல்களுக்கு நான் அஞ்சிவிடமாட்டேன். எனக்கு 30 வயதாக இருக்கும் போதே நான், சசிகலா எனது தம்பி ஆகியோர் ஒரு வருடம் சிறையில் இருந்திருக்கிறோம். சிறை, சிபிஐ எல்லாம் எங்களுக்குப் புதிதல்ல. என்னை எத்தனை வருடம் சிறையில் போட்டாலும், வெளியில் வந்த பிறகு, அதற்குக் காரணமான கட்சியை தமிழகத்தில் காலூன்ற விடாமல் செய்வேன். இருப்பது ஒரு உயிர்; அது ஒருமுறைதான் போகும். எனவே, ரெய்டுகளுக்கு எல்லாம் அஞ்சினால் வாழவே முடியாது.

சதி எடுபடாது..

நானும், சசிகலாவும் அரசியலில் ஈடுபடக்கூடாது என்பதற்காகவே, எங்களை ஒழித்துக்கட்டவே இத்தகைய ரெய்டு நடவடிக்கைகள் எல்லாம் நடத்தப்படுன்றன.

எம்.ஜி.ஆர்., மறைவுக்குப் பின்னர் இதேபோன்ற ரெய்டுகளால்தான் ஜெயலலிதாவுக்கு நெருக்கடி அளிக்கப்பட்டது. இப்போது 'அம்மா' மறைவுக்குப் பின் எங்களுக்கு நெருக்கடி அளிக்கப்படுகிறது.

நாங்கள் துணிச்சலான, வீரமிக்க மண்ணில், குடும்பத்தில் பிறந்தவர்கள். அம்மாவையே பாதுகாத்தவர்கள். எங்களை அரசியலில் ஈடுபடாமல் செய்ய அரங்கேற்றப்படும் சதிகள் எடுபடாது. எங்களை சிறையில் அடைத்தாலும் வெளியில் வந்து பதிலடி கொடுப்போம். இப்போது எனக்கு 55 வயதாகிறது என்னை 20 வருடங்கள் சிறையில் அடைத்தாலும்கூட 75 வயதில் சிறையில் இருந்து வெளியே வந்து அரசியலில் எடுபடுவேன்.

உலகமே சொல்கிறதே!

நேற்று (புதன்கிழமை) பெங்களூரு சிறையில் சசிகலாவை சந்தித்துவிட்டு பேசிய தினகரன் மத்திய அரசின் பணமதிப்பு நீக்க நடவடிக்கையை விமர்சித்திருந்தார். இதைக் குறிப்பிட்டு கேள்வி எழுப்பிய செய்தியாளர்களிடம், "பணமதிப்பு நீக்க நடவடிக்கை தோல்வி என நான் மட்டும் கூறவில்லை. இந்த உலகமே அதைச் சொல்கிறது. இதற்காக ரெய்டு நடத்தினால் அதற்கு பயப்பட மாட்டேன். இப்போதும் சொல்கிறேன் பணமதிப்பு நீக்க நடவடிக்கை தோல்வியே. மக்களையும், தொழில்துறையும் இத்திட்டம் பாதித்துள்ளது. ஜிஎஸ்டி சாதாரண மக்களையும் வணிகர்களையும் பாதித்துள்ளது.

இவ்வாறு அவர் கூறினார்.


`முடிவின் தொடக்கம் ஆரம்பித்துவிட்டது!’ - உ.பி. தேர்தல் குறித்து மம்தா கருத்து

உத்தரப்பிரதேச மக்களவைத் தொகுதிகள் இடைத்தேர்தலில் முன்னிலையில் உள்ள பகுஜன் சமாஜ் கட்சி மற்றும் சமாஜ்வாதி  கட்சிகளுக்கு மேற்குவங்க முதலமைச்சர் மம்தா பானர்ஜி வாழ்த்துத் தெரிவித்துள்ளார்.

உத்தரப்பிரதேசத்தில் நடந்துமுடிந்த சட்டமன்றத் தேர்தலில் பா.ஜ.க. வெற்றிபெற்றதைத் தொடர்ந்து அம்மாநிலத்தின் கோரக்பூர் தொகுதி எம்.பியான யோகி ஆதித்யநாத்தை முதல்வராக்கியது. அதேபோல், புல்பூர் தொகுதி எம்.பியாக இருந்த கேசவ் பிரசாத் மௌரியா துணை முதலமைச்சராகப் பதவியேற்றுக் கொண்டார். அவர்கள் இருவரும் தங்களது எம்.பி. பதவிகளை ராஜிநாமா செய்ததைத் தொடர்ந்து, அந்தத் தொகுதிகளுக்குக் கடந்த 11-ம் தேதி இடைத்தேர்தல் நடைபெற்றது.

22 வது சுற்று வாக்கு எண்ணிக்கை முடிவில் யோகி ஆதித்யநாத்தின் கோரக்பூர் தொகுதியில் சமாஜ்வாதிக் கட்சியின் பிரவீன்குமார் நிஷாத் 2,93,153 வாக்குகளுடன், பா.ஜ.கவின் உபேந்திர தத் சுக்லாவை விட 25,870 வாக்குகள் முன்னிலை பெற்றுள்ளார். அதேபோல், துணை முதலமைச்சர் கேசவ் பிரசாத் மௌரியாவின் தொகுதியான புல்பூர் தொகுதியில் 25வது சுற்று வாக்கு எண்ணிக்கை முடிவில் சமாஜ்வாதிக் கட்சி வேட்பாளர் நாகேந்திர பிரதாப் சிங் படேல், 2,71,752 வாக்குகளுடன், பா.ஜ.க. வேட்பாளர் கௌஷ்லேந்திர சிங் படேலை விட 38,498 வாக்குகள் முன்னிலை பெற்றுள்ளார்.

இந்தநிலையில், உத்தரப்பிரதேச இடைத்தேர்தலில் முன்னிலை பெற்றுள்ள பகுஜன் சமாஜ் மற்றும் சமாஜ்வாதிக் கட்சிகளுக்கு திரிணாமுல் காங்கிரஸ் தலைவரும், மேற்குவங்க முதலமைச்சருமான மம்தா பானர்ஜி வாழ்த்துத் தெரிவித்துள்ளார். இதுதொடர்பாக ட்விட்டரில் பதிவிட்டுள்ள மம்தா பானர்ஜி, ``சிறந்த வெற்றியைப் பெற்றுள்ள மாயாவதி (பகுஜன் சமாஜ் கட்சித் தலைவர்) மற்றும் அகிலேஷ் யாதவ் (சமாஜ்வாதிக் கட்சித் தலைவர்) ஆகியோருக்கு வாழ்த்துகள். முடிவின் தொடக்கம் ஆரம்பித்துவிட்டது’’ என்று குறிப்பிட்டுள்ளார். இது உத்தரப்பிரதேசத்தை ஆளும் பா.ஜ.கவுக்குப் பெரும் பின்ன டைவாகக்  கருதப்படுகிறது.


குத்துச் சண்டையின்போது முகத்தில் தொடர் தாக்குதல்

ஆசிய குத்துச் சண்டை போட்டியில் எதிர் வீரரின் தொடர் தாக்குதலால் உடல்கட்டழகர் பிரதீப் சுப்பிரமணியம் அகால மரணமடைந்தார்.ஏஎப்சி எனப்படும் ஆசிய குத்துச்சண்டை போட்டி சிங்கப்பூர் மரினா பேயில் சனிக்கிழமை இரவு நடைபெற்றது.பரபரப்பான இப்போட்டியில் ஸ்டீவன் லிம், சில்வெஸ்தர் சிம் ஆகியோர் மோதுவதாக இருந்தது.

காப்புறுதி பிரச்சினையின் காரணமாக சில்வெஸ்தர் சிம் போட்டியில் களமிறங்க முடியாத நிலை ஏற்பட்டது. இதனால் உடல் கட்டழகர் சம்மேளனத்தின் தலைவர் பிரதீப் சுப்பிரமணியம் இப்போட்டியில் களமிறங்கினார்.போட்டி தொடங்கப்பட்டது முதல் பிரதீப் சுப்பிரமணியம் மிகவும் சோர்வாக காணப்பட்டார். சோர்வாக காணப்பட்ட அவர் தொடர்ந்து ஸ்டீவன் லிம்முடன் மோதினார்.

வெற்றி பெற வேண்டும் என்ற இலக்குடன் ஸ்டீவன் லிம்முப் பிரதீப்பை தொடர்ந்து கடுமையாக தாக்கினார்.தொடர்ச்சியாக முகத்திலேயே தாக்கியதால் பிரதீப் சுப்பிரமணியம் தடுமாறி கீழே விழுந்தார். அதன் பின் அவர் போட்டியை தொடரவில்லை.இதனால் தொழில்நுட்ப ரீதியில் ஸ்டீவன் லிம் வெற்றி பெற்றதாக அறிவிக்கப்பட்டது.

Read More: MALAYSIA NANBAN NEWS PAPER on 25.9.2017


சாலை விபத்தில் சைக்கிளோட்டி மரணம்!

நேற்று காலை, கோலகுபு பாருவிலிருந்து ரவாங் நோக்கிச் செல்லும் கூட்டரசு நெடுஞ்சாலை 36கிமீ செரண்டா தாமான் ஸ்ரீ செரண்டா முச்சந்தியில் நடந்த சாலை விபத்தில் மோட்டார் சைக்கிளோட்டி லிமாயாடி பின் அகுஸ் தார் (33 வயது) சம்பவம் நடந்த இடத்தி லேயே மரண முற்றார். ஹொண்டா எச்.ஆர்.வி ரக வாகனத்தை செலுத்தி வந்த கோலகுபு பாரு வைச் சேர்ந்த நோர் அத்திகா பின் ஜோஹாரி (வயது 22) தாமான் ஸ்ரீ செரண்டா முச் சந்தி யிலிருந்து வலது புறமாக கோலகுபு பாரு வுக்குச் செல்ல வளைந்தபோது பத்தாங் காலியிலிருந்து வந்த மோட்டார் சைக்கிளோட்டி வாகனத்தை மோதி சம்பவம் நடந்த இடத்தி லேயே மாண் டார்.


இயல்பை மீறிய மும்பை!! மேலும் கனமழை நீடிக்க வாய்ப்பு ??!!

மும்பையில் பெய்துவரும் கனமழையால் மும்பை நகரமே மழை வெள்ளத்தில் சூழ்ந்துள்ளது. கடந்த ஒரு வாரமாகவே தொடர்ந்து மழைபொழிந்து வருவதால் மும்பையில் பல நகரங்களில் மக்களின் இயல்புநிலை பாதிக்கப்பட்டுள்ளது. சாலை மற்றும் ரயில் போக்குவரத்து பாதிக்கப்பட்டுள்ளது. அநேக ரயில் நிலையங்களில் தண்டவாளத்தில் மழைநீர் தேங்கி நிற்பதால் புறநகர் செல்லும் ரயில்கள் தாமதமாகவும் சில ரயில்கள் ரத்து செய்யப்பட்டு மிருக்கின்றன. மேலும் பள்ளி கல்லூரிகளுக்கு விடுமுறை அளிக்கப்பட்டுள்ளது.

எங்கும் வெள்ள நீர் சூழ்ந்த நிலையில் இயல்புவாழ்க்கை பாதிக்கப்பட்ட நிலையில் போக்குவரத்து சேவையிலும் மந்தம் ஏற்பட்டதால் மும்பை மக்கள் பெரும் அவதிக்குள்ளாகியுள்ளனர். பால்கர் மாவட்டம் வசாய் நகரில் வீடுகளில் தண்ணீர் புகுந்ததால் மக்கள் குடியிருப்புகளை விட்டு வெளியேறமுடியாத சூழல் உருவாகியுள்ளது.

அதேபோல் மும்பையில் டப்பாவாலாக்கள் தங்களது  சேவையை இன்று  நிறுத்திகொண்டுள்ளனர். இந்நிலையில் நாளையும் தொடர்ந்து கனமழை நீடிக்கும் என இந்திய வானிலை ஆய்வு மையம் தெரிவித்துள்ளது.


எஞ்சினியரிங் கவுன்சிலிங் A to Z

எஞ்சினியரிங் படிப்பதற்கான விண்ணப்ப நடைமுறைகள் முடிந்துவிட்டன. சுமார் 1 லட்சத்து 85 ஆயிரம் மாணவர்கள் விண்ணப்பித்திருக்கிறார்கள். அடுத்து, கவுன்சிலிங்... பிடித்த கல்லூரியில் பிடித்த படிப்பைத் தேர்வு செய்வதற்கான களம் என்பதால் கவுன்சிலிங் மிகவும் முக்கியத்துவம் வாய்ந்ததாக இருக்கிறது. கவுன்சிலிங்கை வெற்றிகரமாக எதிர்கொள்வது எப்படி? என்னென்ன நடைமுறைகள்..? விரிவாகப் பார்க்கலாம். * தமிழகத்தில் சுமார் 570 பொறியியல் கல்லூரிகளில் சுமார் 2 லட்சம் இடங்கள் உள்ளன. இவை அண்ணா பல்கலைக்கழகம் நடத்தும் கவுன்சிலிங் (ஒற்றைச்சாளரக் கலந்தாய்வு) மூலம் நிரப்பப்படும். சென்னை, கிண்டியில் உள்ள அண்ணா பல்கலைக்கழக வளாகத்தில் ஜூன் மூன்றாவது வாரத்தில்இந்த கவுன்சிலிங் நடைபெற உள்ளது. கவுன்சிலிங் குறித்து எவ்விதப் பதற்றமும் அடையத் தேவையில்லை. * கவுன்சிலிங் குறித்த தகவல்கள் இ-மெயில் மூலமாகத தெரிவிக்கப்படும். எந்த மெயில் ஐ.டி. மூலம் ஆன்லைனில் விண்ணப்பித்தீர்களோ, அந்த ஐ.டிக்குத்தான் கடிதம் வரும். பாஸ்வேர்டை மறந்துவிடாமல் அடிக்கடி திறந்து பாருங்கள். கவுன்சிலிங்குக்குப் பெற்றோர் அல்லது பாதுகாவலர் ஒருவருடன் மாணவர்கள் பங்கேற்கலாம். கவுன்சிலிங் கடிதத்தைக் காட்டினால் இருவருக்கும் அரசுப் பேருந்துகளில் பாதிக் கட்டணச் சலுகை வழங்கப்படும். * கவுன்சிலிங்குக்குக் கிளம்பும் முன்பே, படிப்பையும், கல்லூரியையும் முடிவுசெய்துவிடுங்கள். 5 கல்லூரிகள், 5 படிப்புகளை வரிசைப்படுத்தி வைத்துக் கொள்வது நல்லது. கவுன்சிலிங்கில் நீங்கள் படிப்பு/கல்லூரியைத் தேர்வு செய்ய மிகச்க்சில நிமிடங்களே கிடைக்கும். அதனால், ஒரு கல்லூரி கிடைக்காத பட்சத்தில் இன்னொரு கல்லூரியை உடனடியாகத் தேர்வு செய்ய வசதியாக இருக்கும். ஒரே பெயரில் பல கல்லூரிகள் இருப்பதால் குழப்பம் நேரலாம். அதனால் கல்லூரிகளின் குறியீட்டு எண்ணை எழுதி வைத்துக் கொள்ளுங்கள்.


சிகாமட் தொகுதியை எங்கள் வசமாக்குவோம்.

ஜொகூர் பாரு, ம.இ.கா. தேசியத் தலைவர் டத்தோஸ்ரீ டாக்டர் எஸ்.சுப்பிரமணியத்தின் சிகா மட் தொகுதி உட்பட வரும் பொதுத் தேர்தலில் ஜொகூரில் 15 நாடாளுமன்ற தொகுதிகளை கைப்பற்ற பக்காத்தான் ஹராப்பான் நம்பிக்கை கொண்டுள்ளது.லாபீஸ், சிகாமட், செகிஞ்சாங், மூவார், லேடாங், பாகோ, பாசீர் கூடாங், பூலாய், ஜொகூர் பாரு, தெப்ராவ், சிம்பாங் ரெங்கம், ஆயர் ஈத்தாம், தஞ்சோங் பியாய், ஸ்ரீ காடிங், பாரிட் சூலோங் ஆகியன அத்தொகுதிகளாகும். நாடு முழுவதும் 222 நாடாளுமன்றத் தொகுதிகள் உள்ளன. அவற்றுள் ஜொகூரில் உள்ள தொகுதிகளின் எண்ணிக்கை 26 ஆகும். பக்காத்தான் ஹராப்பான் குறிவைத்துள்ள இந்த 15 தொகுதிகளிலும் கடந்த பொதுத்தேர்தலில் தேசிய முன்னணி 10 விழுக்காட்டு பெரும்பான்மையில் வெற்றி பெற்றது என்பது குறிப்பிடத்தக்கது. இவற்றில் குறிப்பாக சிகாமாட் தொகுதி, ம.இ.கா தேசியத் தலைவரும், சுகாதார அமைச்சருமான டத்தோஸ்ரீ டாக்டர் எஸ்.சுப்பிரமணியத்தின் தொகுதி யாகும். மூன்று தவணை நாடாளுமன்ற உறுப்பினராக இருந்துள்ள இவர், 13-ஆவது பொதுத்தேர்தலில் பி.கே.ஆரின் அதி செல்வாக்கு மிகுந்த தலை வரான சுவா ஜுய் மெங்கை 1,217 வாக்குகள் பெரும்பான்மையில் தோற்கடித்தார். 12-ஆவது பொதுத்தேர்தலில் இங்கு 2,991 வாக்குகளில் சுப்பிரமணியம் வெற்றி பெற்றார். 13-ஆவது பொதுத்தேர்தல் சமயத்தில் இங்கு மொத்தம் 47,009 வாக்காளர்கள் பதிவு பெற்றிருந்தனர். அவர்களில், 46% சீன வாக்காளர்களும், 44% மலாய், 10% விழுக்காடு இந்திய வாக்காளர்களும் ஆவர். பாகோ தொகுதியின் உறுப்பினர் டான்ஸ்ரீ மொகிதீன் யாசின் ஆவார். ஐந்து தவணை அவர் இங்கு நாடாளுமன்ற உறுப்பினராக இருந்துள்ளார். முன்னாள் துணைப் பிரதமரான மொகிதீன் அம்னோவினால் நீக்கப்பட்டு தற்போது எதிர்க்கட்சி அணியில் இணைந்துள்ளார். 13-ஆவது பொதுத்தேர்தலில் 12,581 வாக்குகள் பெரும்பான்மையில் அவர் இத்தொகுதியில் வெற்றி பெற்றார். இம்முறை மொகிதீன் மீண்டும் இங்கு போட்டியிட மாட்டார் என்று வதந்தி நிலவுகிறது. லாபீஸ் தொகுதியில் அனைத்துலக வர்த்தகத் துறை துணை அமைச்சர் சீ தீ யோங், சிகிஞ்சானில் அம்னோ இளைஞரணி ஆட்சிக்குழு உறுப்பினர் அனுவார் மானாப், மூவாரில் பிரதமர் துறை துணை அமைச்சர் ரஸாலி இப்ராஹிம், லேடாங் தொகுதியில் ஹாமிம் சமூரி, பாசிர் கூடாங்கில் நொர்மாலா அப்துல் சாமாட், பூலாய் தொகுதியில் உள்துறை துணை அமைச்சர் நூர் ஜஸ்லான் முகமட், ஜொகூர் பாருவில் ஷாரிர் சாமாட், தெப்ராவில் ம.சீ.ச-வின் கூ சூ சியெங், சிம்பாங் ரெங்காமில் கெராக்கானின் லியாங் தெக் மெங், ஆயர் ஈத்தாமில் பிரதமர் துறை அமைச்சர் டாக்டர் வீ கா சியோங், தஞ்சோங் பியாய் தொகுதியில் ம.சீ.ச-வின் வீ ஜெக் செங், ஸ்ரீகாடிங் தொகுதியில் போக்குவரத்து துணை அமைச்சர் அப்துல் அஜிஸ் கப்ராவி, பாரிட் சூலோங் தொகுதியில் நொராய்னி அஹ்மட் ஆகியோர் நாடாளுமன்ற உறுப்பினர்களாக இருக்கின்றனர்.


உங்கள் மண்ணில் இருந்து இயங்கும் பயங்கரவாதிகளை அழித்தொழியுங்கள்: பாக். பிரதமரிடம் டில்லர்சன் வலியுறுத்தல்

இஸ்லமபாத்,

அமெரிக்க வெளியுறவு மந்திரி ரெக்ஸ் டில்லர்சன் இந்தியா, பாகிஸ்தான், சவுதி அரேபியா, கத்தார், சுவிட்சர்லாந்து என 5 நாடுகளில் ஒரு வார கால சுற்றுப்பயணம் மேற்கொண்டு வருகிறார். சவுதி அரேபியா, கத்தார் நாட்டு சுற்றுப்பயணத்தை முடித்து கொண்டு அவர் நேற்று பாகிஸ்தான் சென்றார்.  இன்று பாகிஸ்தான் பிரதமர்  ஷாகித் கான் அப்பாஸியை சந்தித்து பேசிய டில்லர்சன்,  இரு தரப்பு ஒத்துழைப்பு, பங்களிப்பு மற்றும் பொருளாதார உறவுகளை விரிவுபடுத்துவது ஆகியவை  குறித்து ஆலோசனை நடத்தினார்.

மேலும், இந்த ஆலோசனையின் போது, பாகிஸ்தானுக்குள் இயங்கும் பயங்கரவாத செயல்பாடுகளை முற்றிலும் அழித்தொழிக்கும் முயற்சியை அதிகரிக்க வேண்டும் என்று பாகிஸ்தான் பிரதமரிடம் டில்லர்சன் வலியுறுத்தியதாகவும், இதற்கு பதிலளித்த அப்பாஸி, பயங்கரவாதத்துக்கு எதிராக போர் தொடுப்பதில் பாகிஸ்தான் உறுதியுடன் உள்ளதாகவும் தெரிவித்ததாக   அமெரிக்க தூதரகம் வெளியிட்டுள்ள செய்தியில் தெரிவிக்கப்பட்டுள்ளது.

பாகிஸ்தான் சுற்றுப்பயணத்துக்கு பிறகு, டில்லர்சன் இந்திய தலைநகர் டெல்லிக்கு  வருகிறார். இருதரப்பு ராணுவ கூட்டுறவு, பாதுகாப்பு ஒத்துழைப்பு, இந்திய பசிபிக் வளம் குறித்து முக்கிய ஆலோசனையை இந்திய தலைவர்களுடன் டில்லர்சன் நடத்த உள்ளார்.


எதுவாக இருந்தாலும் இந்தியர்கள் போராடித்தான் பெறவேண்டுமா?

நாட்டின் மிகப்பெரிய தோட்ட நிறுவனமான சொக்ஃபினிடமிருந்து வாங்கப்பட்ட பத்தாங் பெர்சுந்தை அருகில் உள்ள ஐந்து முக்கிய தோட்டங்களின் மேம்பாட்டுக்கு பாடுபட்ட 300 க்கும் மேற் பட்ட பாட்டாளிகளுக்கு நியாயமாக கிடைக்க வேண்டிய வீடுகள், பெர்ஜெயா கார்ப்பரேஷன் நிறுவனம் தர மறுத் ததைத் தொடர்ந்து அந்த நிறுவனத்தின் தலைமையகத்தின் முன் நேற்று பாட்டாளிகள் வரலாற்றுப்பூர்வமான உரிமைப் போராட்டத்தை நடத்தினர். நான்கு தலைமுறையினர் வாழ்ந்த தோட்டங்கள் துண்டாடப்படுவதுடன் அங்கு வாழ்ந்து வரும் 245 குடும்பங்களின் 18 வருட போராட்டத்திற்கு நியாயம் கிடைக்க வேண்டுமென நேற்று புக்கிட் பிந்தாங்கிலுள்ள பெர்ஜெயா டைம்ஸ் ஸ்குவே பேரங்காடிக்கு முன்னால் 300க்கும் மேற்பட்ட தோட்ட மக்கள் போராட்டத்தில் இறங்கினர். சிலாங்கூர் மாநிலத்தில் பத்தாங் பெர்ஜுந்தை அருகிலுள்ள மேரி தோட்டம், நைகல் கார்டன் தோட்டம், புக்கிட் தகார் தோட்டம், மின்ஞாக் தோட்டம், சுங்கை திங்கி தோட்டம் ஆகிய இடங்களில் வசிக்கும் மக்கள் இந்த போராட்டத்தில் கலந்து கொண்டனர். கடந்த 1999ஆம் ஆண்டு முதல் இந்த தோட் டத்து மக்கள் தங்களின் உரிமைகளுக்காக போராடி வருகின்றனர். இந்த தோட்டங்களில் கடந்த 1900ஆம் ஆண்டில் மக்கள் குடியேறியுள்ளனர். இன்று வரை சுமார் 4 தலைமுறையினர் அங்கு வாழ்ந்து வருகின்றனர். நாட்டின் முக்கிய தோட்ட நிறுவனமான சொக்ஃபினிடமிருந்து கோடீஸ்வரர் டான்ஸ்ரீ வின்சண்ட் டான் தலைமையிலான பெர்ஜெயா கார்ப்பரேஷன் பெர்ஹாட் நிறுவனம் கடந்த 1998ஆம் ஆண்டு இந்த ஐந்து தோட்டங்களையும் வாங்கியது.கிட்டத்தட்ட 95 விழுக்காடு இந்திய பாட்டாளிகள் கடந்த 4 தலைமுறையாக இந்த தோட்டங்களில் வாழ்ந்து வந்தனர்.இதில் மிகப் பெரிய தோட்டமான நைகல் கார்டன் நான்கு டிவிஷனாக இருந்தது குறிப் பிடத்தக்கது. அதன் பின்னர் கடந்த 1999ஆம் ஆண்டு இந்நிறுவனம் சிலாங்கூர் மாநில ஆட்சிகுழு உறுப்பினர் டத்தோ சிவலிங்கத்துடன் இருமுறை சந்திப்பை நடத்திய பின்னர் இந்த 5 தோட்டங்களில் உள்ள மக்களுக்கு சொந்த வீடுகளை கட்டித் தருவதாக உறுதியளித்தது. இந்த வாக்குறுதி நிறைவேற்றப்படாத பட்சத்தில் கடந்த 2008ஆம் ஆண்டு சுங்கை திங்கி வட்டாரத்திலுள்ள தோட்ட மக்களுக்கு சில விதிமுறைகளுக்கு உட்பட்டு தலா 4000 சதுர அடி நிலத்தை வழங்குவதாக கடிதம் மூலம் கூறியது. ஆனால் இந்த வாக்குறுதிகள் எதுவும் நிறைவேற்றப்படவில்லை. கடந்த 2015ஆம் ஆண்டு இந்நிறுவனம் தோட்டங்களை வேறொரு நிறுவனங்களுக்கு விற்கவுள்ளதாக தகவல்கள் கசிந்தன. விற்கப்படவுள்ள தோட்டங்களில் மேம்பாட்டுத் திட்டங்கள் மேற்கொள்ளப்பட்டால் அங்குள்ள மக்களுக்கு வீடுகளை வழங்குவதாக அந்நிறுவனம் சிலாங்கூர் மாநில அரசுடன் ஒப்பந்தத்தில் கையெழுத்துமிட்டுள்ளது. அதன் பின்னர் கடந்த 2016ஆம் ஆண்டு 57 தோட்ட மக்கள் இங்கிருந்து உடனடியாக வெளியேற வேண்டுமென புதிய நிறுவனம் கடிதம் அனுப்பியதால் அவ்வாண்டு ஏப்ரல் மாதம் 13ஆம் தேதி சிலாங்கூர் மந்திரி புசார் அலுவலகத்திற்கு முன்னால் தோட்ட மக்கள் ஆர்ப்பாட்டம் நடத்தியதாகவும் தோட்ட மக்களின் பிரதிநிதியான பிஎஸ்எம் கட்சியைச் சேர்ந்த எஸ்.அருட்செல்வன் செய்தியாளர்களிடம் தெரிவித்தார். இப்படி பல வாக்குறுதிகளை அள்ளி வீசி வரும் பெர்ஜெயா நிறுவனத்தின் நிலைப்பாடு உறுதியாக இல்லாத பட்சத்தில்தான் இன்று தோட்ட மக்கள் இங்கு கூடியுள்ளதாக அவர் சொன்னார். காலை 10.30 மணியளவில் தோட்ட மக்கள் பெர்ஜெயாகார்ப்பரேஷனுக்கு சொந்தமான பெர்ஜெயா டைம்ஸ் ஸ்குவே பேரங்காடிக்கு முன் கூடி போராட்டம் நடத்தினர். வயதாகி வரும் எங்களால் இனியும் போராட முடியாது எங்களுக்கான வீடுகளை வழங்கிவிடுமாறு அங்கு கூடிய வயதான தாய் மார்கள் கூறினர். தோட்டத் தொழிலாளர் புறக்கணிக்கப்படும் அவலங்கள் இனியும் இந்நாட்டில் நடக்கக்கூடாது. ஆகையால் சம்பந்தப்பட்ட நிறுவனம் கொடுத்த வாக்குறுதிகளை உடனடியாக நிறைவேற்ற வேண்டுமெனவும் மக்கள் கேட்டுக் கொண்டனர். நாட்டின் பொருளாதார மேம்பாட்டிற்கு முதுகெலும்பாக இருக்கும் தோட்டத் தொழிலாளர்களை புறக்கணிப்பதா என்று எழுதியிருந்த பதாகைகளை ஏந்தி மக்கள் போராட்டத்தை தொடர்ந்தனர். சுமார் காலை 11.30 மணியளவில் பெர்ஜெயா கார்ப்பரேஷன் பெர்ஹாட் நிறுவனத்தைச் சேர்ந்த டத்தோ சுரினா போராட்டம் நடத்திய தோட்டத் தொழிலாளர்களை பேரங்காடியின் மேல் மாடியிலுள்ள அரங்கத்தில் பேச்சு வார்த்தைக்கு அழைத்தார். பேச்சு வார்த்தை முடிந்து சுமார் பிற்பகல் 12.20 மணியளவில் தோட்ட மக்களும் அவர்களின் பிரதிநிதிகளும் கீழே வந்தனர். இதுவரையில் சம்பந்தப்பட்ட நிறுவனம் வழங்கியுள்ள வாக்குறுதிகளை மீண்டும் பரிசீலனை செய்த பின்னர் தோட்ட மக்களை மற்றொரு சந்திப்புக் கூட்டத்திற்கு அழைப்பதாக டத்தோ சுரினா கூறியதாக அருட்செல்வன் செய்தியாளர்களிடம் தெரிவித்தார். பேச்சுவார்த்தையின் போது டத்தோ சுரினாவுடன் பெர்ஜெயா கார்ப்பரேஷன் பெர்ஹாட் நிறுவனத்தைச் சேர்ந்த டான் கியோன் சாய், கோ யு நீன் ஆகியோர் உடன் இருந்துள்ளனர். தோட்ட மக்களின் கோரிக்கைகள் அடங்கிய மகஜரை அவர் டத்தோ சுரினாவிடம் கொடுத்துள்ளார். அவர்களின் பதிலுக்காக நாங் கள் காத்திருப்போம். அலட்சிய போக்கும் கால தாமதமும் ஏற்பட்டால் தொடர் போராட்டங்கள் வெடிக்கும் என அருட்செல்வன் எச்சரிக்கை விடுத்தபோது அங்கிருந்த மக்கள் கூச்சலிட்டு அவரின் முடிவுக்கு ஆதரவு தெரிவித்தனர்.


ஸாகீரின் மலேசிய சொத்துக்களை பறிமுதல் செய்ய இந்தியா நடவடிக்கை.

கோலாலம்பூர், மலேசியாவில் சர்ச்சைக்குரிய இஸ்லாமிய மதபோதகர் ஸாகீர் நாயக்கிற்கு சொந்தமான சொத் துக்களில் சிலவற்றை சட்ட ரீதியாக பறிமுதல் செய்ய அனுமதி கோரி இந்தியாவின் அமலாக்க இயக்குனராக (இடி) பம்பாயில் உள்ள ஒரு சிறப்பு நீதிமன்றத்தில் விண்ணப்பம் செய்திருக்கிறது. மலேசியாவில் நாங்கள் அடையாளம் கண்டிருக்கும் ஸாகீரின் சொத்துக்கள் சிலவற்றை சட்ட ரீதியாக பறிமுதல் செய்வதற்கான அனுமதி கடிதத்தை (எல்ஆர்) வழங்க கோரி நாங்கள் நீதிமன்றத்தை நாடியுள்ளோம் என்று சிறப்பு (இடி) வழக்கறிஞர் ஹிட்டன் வெனிகாவ்ன்கர் கூறியதாக பிரஸ் டிரஸ்ட் ஆப் இந்தியா (பிடிஐ) தெரிவித்தது. வெளிநாட்டு நீதிமன்றத்திடம் நீதித்துறை உதவியை நாடுவதற்காக ஒரு நாட்டில் உள்ள நீதிமன்றத்திடம் முறை யான அனுமதியை பெறுவதற்கே இந்த கடிதம் கோரப்படுகிறது.இந்த எல்ஆர் கடிதத்திற்காக கடந்த வாரம் பண மோசடி சட்டத்தின் சிறப்பு தடுப்பு நீதிமன்றத்திடம் இந்தியாவின் நிதி தொடர் பிலான குற்றப் புலனாய்வு அமைப்பான இடி விண்ணப்பம் செய்ததாக பிடிஐ தெரிவித்தது. ஸாகீர் நாயக் வெறுப்பைத் தூண்டும் உரைகளை ஆற்றிய தாகவும் பயங்கரவாத நடவடிக்கைகளுக்கு நிதியுதவிகள் செய்ததாகவும் பல கோடி ரூபாய் பண மோசடி புரிந்ததாகவும் குற்றஞ்சாட்டப்பட்டு இருப்பதாக அந்த செய்தி நிறுவனம் கூறிற்று. கடந்த ஆண்டு ஜூலை மாதம் வங்காளதேசத்தில் ஒரு கஃபே மீது மேற்கொள்ளப்பட்ட தாக்குதலை தொடர்ந்து அவர் இந்தியாவில் இருந்து தப்பி யோடி னார். இந்த சம்பவத்தில் 22 பேர் உயிரிழந்தனர். நாயக்கின் உரைகளால் தான் கவர்ந்து இழுக்கப்பட்டதாக பயங்கரவாத சந்தேகப் பேர்வழிகளில் ஒருவன் கூறினான்.


பத்திரிகைத் துறைக்கு அதனைச் சார்ந்தவர்களே கீழறுப்புச் செய்வதா?

இந்திய சமுதாய வளர்ச்சியிலும், அது சார்ந்த பிரச்சினைகளை வெளிக் கொணர்ந்து தீர்வு காண் பதிலும், நமது தமிழ்ப் பத்திரிகைகள் முக்கிய பங்கு வகிக் கின்றன. அத்தகைய சூழலில் இந்த துறையைச் சார்ந்தவர்களே இதற்கு கீழறுப்பு வேலைகளை செய்வது சமுதாயத்திற்கு நல்லதல்ல என சிலாங்கூர் பத்திரிகை விற்பனையாளர் சங்கத்தலைவர் டத்தோ முனியாண்டி தனது ஆதங்கத்தை வெளிப்படுத்தியுள்ளார். பத்திரிகை துறை சார்ந்து பலர் தங்களது வாழ்வாதாரத்தை நம்பியுள்ளார்கள். அந்த நிலையில் தமிழ்ப்பத்திரிகைகள் தங்களது விற்பனைய பெருக்க வழி வகை செய்யலாம். ஆனால் அதற்காக ஒரு பத்திரிகையை அழித்து விட்டு தங்களை வளர்த்துக்கொள்ளலாம் என நினைத்தால் அது தவறான வழி காட்டுதலுக்கும், நமது நோக்கத்தை சிதைக்கும் வண்ணமும் ஆகி விடும். ஒரு பத்திரிகையில் வரும் செய்திகள் மற்ற பத்திரிக்கையை தொடர்பு படுத்தாமலும், அந்த மாதிரியான செய்திகள் சார்ந்து மற்ற பத்திரிகைகளில் விமர் சனம் செய்யாமல் இருத்தலும் சமுதாயத்திற்கு நன்மை பயக்கும்.நமது நோக்கத்தில் இருந்து பின்வாங்காது சமுதாய சேவையாற்றுவோம். அதே நேரத் தில் பத்திரிகை விற்பனையை அதிகரிப்பது தொடர்பிலும் முயற்சியை மேற்கொள்வோம். மாறாக அதனை விடுத்து வேறுவிதமான போக்கில் எதனையும் மேற்கொள்ளாது இருப்போம் என்றார் அவர். எந்த மாதிரியான சூழல்கள் வந்தாலும் கட்சிகள், அரசியல் பேதமின்றி பத்திரிகை தர்மத்தை நிலை நாட்டுவோம். எந்த கட்சியாக இருந்தாலும் சரி, சமு தாயம் என்று வரும் பொழுது இந்தியர்களாக இருப்பதே சரியானதொரு நிலைப்பாடு ஆகும். அந்த சூழலில் தமிழ்ப் பத்திரிகைகள் சமுதாய நலன் சார்ந்து செயல்பட வேண்டும். சிலாங்கூர் மாநில பத்திரிகை விற்பனையாளர் சங்கத்தலைவர் என்ற முறையில் என் மனதில் எழுந்த இந்த நெருடலை வெளிப் படுத்த கடமைப்பட்டுள்ளேன். ஒன்றுபட்டு பத்திரிகை துறைக்கும்,சமுதாய நலனுக்கும் பாடுபடுவோம் என டத்தோ முனியாண்டி தமதறிக்கையில் விளக்கமாக குறிப்பிட்டுள்ளார்.


தனது மொத்த சொத்துக்களையும் ஏழைகளுக்கு தானமாக வழங்கிய இளம் வயது கோடீசுவரர்

சிட்னி

ஆஸ்திரேலியாவில் தொழில் மற்றும் வர்த்தகத்தில் தனக்கான முத்திரை பதித்து வளர்ச்சி கண்டவர் இளம் வயது கோடீசுவரர் அலி பானட். இவரது ஆடம்பரமான வாழ்க்கைமுறை பல நேரங்களில் செய்தியாகவும் வெளிவந்ததுண்டு. இந்த நிலையில் கடந்த 3 ஆண்டுகளுக்கு முன்னர் மருத்துவ சோத னையில் இவருக்கு புற்று நோய் தாக்கப்பட்டிருப்பது கண்டறியப்பட்டது.

இது அவரது வாழ்க்கையை புரட்டிப்போட்டது. மட்டுமின்றி அடுத்த 7 மாதங்களில் மரணம் ஏற்படலாம் எனவும் மருத்துவர்கள் எச்சரிக்கை விடுத்தனர். இந்த நிலையில் தமது சொத்துக்கள் முழுவதையும் ஏழைகளுக்கு தானமாக வழங்க விரும்பிய அலி பானட், உடனடியாக அதற்கான பணியிலும் ஈடுபட்டார்.

அது மட்டுமின்றி தமது நிறுவனங்கள் அனைத்தையும் விற்பனைக்கும் வைத்தார். மேலும் தமது ஆடம்பர கார்கள், விலை உயர்ந்த வீட்டு உபயோக பொருட்கள் என அனைத்தையும் விற்று அதில் சேகரித்த மொத்த பணத்தையும் தானம் செய்துள்ளார். பின்னர் ஆப்பிரிக்காவின் தோகோ நகருக்கு சென்ற அவர் அங்கு இஸ்லாமிய பள்ளிவாசல் ஒன்றை கட்டி, உள்ளூர் சிறார்களுக்கு என பாடசாலை ஒன்றையும் நிறுவினார்.

தோகோவில் தங்கியிருந்த காலகட்டத்தில் அறக்கட்டளை ஒன்றை நிறுவிய பானட், இயலாதவர்களுக்கு உதவும் நோக்கில் அதை விரிவு படுத்தவும் தமது நண்பர்களுக்கு கோரிக்கை வைத்தார். மட்டுமின்றி தமது அறக்கட்டளையின் மூலம் 200 ஆதரவற்ற விதவைகளுக்கு தங்கும் இல்லம் ஒன்றை எழுப்பவும், 600 ஆதரவற்ற சிறுவர்களுக்கான பாடசாலை மற்றும் மருத்துவமனை ஒன்றை நிறுவவும் ஏற்பாடு செய்தார்.

இவரது நல்ல நோக்கம் கருதி பலர் நிதி உதவியும் அளித்துள்ளனர். தற்போது வரை இவரது அறக்கட்டளையில் சுமார் 736,000 பவுண்ட்ஸ் நிதி திரட்ட ப்பட்டுள்ளதாக கூறப்படுகிறது. 7 மாதங்கள் மட்டுமே உயிர் வாழ்வார் என மருத்துவர்கள்  கூறியிருந்த நிலையில் அலி பானட் 2 ஆண்டுகளுக்கும் மேலாக உயிர் வாழ்ந்து தமது 32-வது வயதில் மரணமடைந்துள்ளார்.


இப்படியும் திருடுவார்கள்... சென்னைவாசியைப் பதற வைத்த `மாப்பிள்ளைத் தேடல்'

சென்னையை அடுத்த மாதவரத்தில் மாப்பிள்ளை பார்ப்பதுபோல நடித்து பணத்தைத் திருடியவரை போலீஸார் கைது செய்துள்ளனர்.

சென்னையை அடுத்த மாதவரம், பொன்னியம்மன்மேடு, சாமிநகரைச் சேர்ந்தவர் சுப்பிரமணியன். இவர், தனியார் நிறுவனத்தில் பணியாற்றி ஓய்வு பெற்றவர். தன்னுடைய மகனுக்கு வரன் பார்க்க விளம்பரம் கொடுத்திருந்தார். சில நாள்களுக்கு முன்பு சுப்பிரமணியனைத் தொடர்புகொண்ட ஒருவர், கோவையிலிருந்து கிருஷ்ணமூர்த்தி பேசுவதாகவும் அங்குள்ள பிரபல நிறுவனத்தில் அதிகாரியாகப் பணியாற்றுவதாகவும் கூறினார். அடுத்து, வரன் குறித்து பேசிய அவர், 13-ம் தேதி சென்னைக்கு நேரில் வருவதாகவும் கூறினார்.

அதை நம்பிய சுப்பிரமணியன் அதற்கான ஏற்பாடுகளைச் செய்தார். பேசியபடி கிருஷ்ணமூர்த்தி, சுப்பிரமணியன் வீட்டுக்கு வந்தார். வரன் குறித்து இருவரும் பேசினர். அதன்பிறகு, சுப்பிரமணியனிடம் வெயில் அதிகமாக இருப்பதால்  ஓய்வு எடுத்துவிட்டுச் செல்வதாகக் கிருஷ்ணமூர்த்தி கூறினார். உடனே சுப்பிரமணி, தன்னுடைய படுக்கை அறையில் கிருஷ்ணமூர்த்தியை ஓய்வு எடுக்கும்படி தெரிவித்துள்ளார். ஓய்வு எடுத்த கிருஷ்ணமூர்த்தி, சுப்பிரமணியனிடம் 'உங்களையும் உங்கள் குடும்பத்தினரையும் எனக்குப் பிடித்திருக்கிறது. வீட்டில் உள்ளவர்களிடம் கலந்து பேசி பதில் சொல்கிறேன்' என்று புறப்பட்டுச் சென்றுள்ளார்.

அவர் சென்ற பிறகு, படுக்கை அறைக்குச் சென்ற கிருஷ்ணமூர்த்தி, பீரோவில் வைத்திருந்த 1.85 லட்சம் ரூபாய் மாயமாகியிருந்ததைக் கண்டு அதிர்ச்சியடைந்தார். பிறகு, மாதவரம் போலீஸில் புகார் கொடுத்தார். அதன்பேரில் போலீஸார் விசாரணை நடத்தினர். அப்போதுதான் மாப்பிள்ளை பார்க்க வந்த கிருஷ்ணமூர்த்தி மீது போலீஸாருக்கு சந்தேகம் வந்தது.

அவர் குறித்து விசாரணை நடத்தினர். சுப்பிரமணியனிடம், கிருஷ்ணமூர்த்தி கொடுத்திருந்த செல்போன் நம்பர் மூலம் அவர் இருக்கும் இடம் தெரியவந்தது. இதையடுத்து, கிருஷ்ணமூர்த்தியிடம் நைஸாகப் பேசிய போலீஸார் அவரது இருப்பிடத்தைக் கேட்டறிந்தனர். அப்போது, கிருஷ்ண மூர்த்தி, திருச்சி, ஸ்ரீரங்கத்தில் இருப்பதாகத் தெரிவித்தார். உடனடியாக அங்குச் சென்ற போலீஸார் கிருஷ்ணமூர்த்தியை மடக்கிப்பிடித்து விசாரித்தனர். அப்போது, அவரது பெயர் கிருஷ்ணமூர்த்தி இல்லை சந்தானகோபாலன் என்று தெரிந்தது. மேலும், அவர், மாப்பிள்ளைப் பார்ப்பதாகக் கூறி கரூர், ஈரோடு ஆகிய இடங்களில் கைவரிசை காட்டியிருப்பதும் விசாரணையில் தெரியவந்தது. இதையடுத்து சந்தான கோபாலனைக் கைது செய்த போலீஸார், அவரிடமிருந்து 1.75 லட்சம் ரூபாயையும் பறிமுதல் செய்தனர்.
சென்னையில் கேஸ் சிலிண்டர் அலுவலகத்திலிருந்து வருவதாகவும் வாடகைக்கு வீடு கேட்பது போலவும் குடிக்கத் தண்ணீர் கேட்பது போலவும் அதிகாரி என்றும் தனியாக இருக்கும் பெண்களைக் குறிவைத்து வீட்டுக்குள் நுழைந்து பணம், நகைகளைத் திருடிய சம்பவங்கள் நடந்துள்ளன. ஆனால், புதிய யோசனையாக வரன் பார்ப்பதுபோல வந்த ஸ்ரீரங்கத்தைச் சேர்ந்த மோசடி பேர்வழி பணத்தைத் திருடிய சம்பவம் மாதவரம் பகுதியில் பெரும் பரபரப்பை ஏற்படுத்தியுள்ளது.


குழாய் நீர் அழுத்தம் குறைவால் காப்பார் மக்கள் அவதி.

(பி. எம். குணா) காப்பார், குழாய் நீரின் அழுத்தம் குறைவால் இங்குள்ள தாமான் ஏமாஸ் குடியுருப்புவாசிகள் பெரும் அவதிப்பட்டுக் கொண்டிருப்பதாக புகார் எழுப்பப்பட்டதை தொடர்ந்து குத்தகையாளர்கள் அப்பகுதியில் சோதனை நடவடிக்கையில் இறங்கினர். ஏற்கெனவே பூமிக்கடியில் பொருத்தப்பட்ட குழாய்களை சோதனை யிட்ட அவர்கள் மேற்பட்ட பிரச்சினைக்கு உட னடி தீர்வு காண்பது கடினம் என தெரிவித்ததாக குடியிருப்புவாசிகள் சிலர் தெரிவித்தனர். மேலும், இந்தப் பிரச்சினை சம்பந்தப்பட்ட குடியிருப்பின் ஒரு பகுதியில் மட்டும் எழவில்லை மாறாக அக்குடியிரிப்பின் முழுவதும் நீர் குழாய்கள் சோதனையிடப்பட வேண்டும் என குத்தகையாளர்கள் குடி யிருப்பாளர்களிடம் விளக்கியதாகவும் தெரிய வருகிறது. இந்த சோதனை நடவடிக்கைகளுக்கு இடையூறுகள் ஏற்படாமல் இருப்பதை குடியிருப்பாளர்கள் உறுதி செய்வதுடன் சம்பந்தப்பட்ட நீர் நிறுவனத்தின் திட்டங்களுக்கு இயன்ற ஒத்துழைப்பு வழங்கும்படியும் அக்குத்தகையாளர்கள் நினைவுறுத்தியதாகவும் அறிய வருகிறது. 20 ஆண்டுகளுக்கும் மேலாக இந்தப் பிரச்சினை நீடிப்பதாக அக்குடியிருப்புவாசிகள் கடந்த வாரம் மலேசிய நண்பனிடம் முறையிட்டனர். 25 ஆண்டு களுக்கு முன்னர் உருவாக்கப்பட்ட தாமான் ஏமாஸ் 3-இல் இந்த பிரச்சினை தொடர்ந்து கடுமையாகி வருவதால் மக்கள் தினமும் அவதிப்பட்டுக் கொண் டிருப்பதாக தெரியவருகிறது. தாமான் ஏமாஸ் 1,2,3 என கட்டம் கட்டமாக உருவாக்கப்பட்ட இக்குடியிருப்புகளில் நூற்றுக்கணக்கான மக்கள் வசித்து வருகின்றனர். இவர்களில் பெரும் பகுதியினர் இந்தியர்கள்.ஞாயிற்றுகிழமைகளில் குழாய் நீர் அழுத்தம் மேலும் கடுமையாகி வருவதாக குடும்ப மாதர்கள் முறையிட்டனர். இந்த பிரச் சினைக்கு ’ஆயர் சிலாங்கூர்’ எனும் மாநில நீர் நிறுவனம் இதற்கு உடனடியாக தீர்வு காண வேண்டும் என அம்மக்கள் கோரிக்கை எழுப்பியுள்ளனர். குழாய் நீர் அழுத்தம் குறைவால் வீட்டின் அன்றாட தேவைகள் மட்டுமல்ல உணவுக் கடைகளை நடத்துபவர்களும் பெரும் சிரமத்தை எதிர்நோக்கி வரு கின்றனர்.


பாவனாவுக்கு பாலியல் தொல்லை கொடுத்த 7 பேர் கைது!

தென்னிந்திய திரையுலகில் முன்னணி நடிகையாக வலம் வருபவர் பாவனா. இவர் தமிழில் 'தீபாவளி', 'சித்திரம் பேசுதடி', 'அசல்', 'ஜெயம் கொண்டான்' உள்பட பல படங்களில் நடித்துள்ளார். மலையாளத்திலும் ஏராளமான படங்களில் நடித்து வருகிறார். தற்போது இவர், நடித்து வரும் ஒரு படத்தின் படப்பிடிப்பு திருச்சூர் அருகே நடந்து வருகிறது. இதில் பங்கேற்று விட்டு நடிகை பாவனா நேற்று முன்தினம் இரவு காரில் திருச்சூரில் இருந்து கொச்சிக்கு திரும்பிக் கொண்டிருந்த வேளையில், மர்ம கும்பல் ஒன்று இவரது காரை வழிமறித்து, அதில் ஏறி அவரிடம் பாலியல் ரீதியாக தொந்தரவு கொடுத்தாக செய்திகள் வெளிவந்தது. இதுதொடர்பாக, பாவனாவின் கார் டிரைவரான மார்ட்டின் மீது போலீசார் சந்தேகப்பட்டு, அவரை நேற்று விசாரணை செய்தது. இந்நிலையில், இன்று டிரைவர் உள்பட 7 பேரை இன்று கேரளா போலீசார் கைது செய்துள்ளனர். அவர்கள் யார்? எதற்காக பாவானாவிடம் அத்துமீறினார்கள் என்பது குறித்து போலீசார் தீவிர விசாரணையில் ஈடுபட்டுள்ளனர்.


ஸ்மார்ட்போனுடன் உறங்கினால் கண்பார்வை பறிபோகும்: ஆய்வாளர்கள் எச்சரிக்கை

இரு பெண்களும் ‘ட்ரான்சியன்ட் ஸ்மார்ட்போன் பிளைண்ட்னஸ்’ என்ற பிரச்சனையால் பாதிக்கப்பட்டுள்ளதை மருத்துவர்கள் ஆய்வு மூலம் கண்டறிந்தனர். இரவு நேரங்களில் ஸ்மார்ட்போன் ஸ்கிரீனை பார்த்து கொண்டு இருப்பதே, இந்த பிரச்சனைக்கு காரணமாக உள்ளது என்பதை ஆய்வின் முடிவில் உறுதி செய்தனர். மேலும் இதையே வாடிக்கையாக பின்பற்றினால் நிரந்தர குருடு தன்மை ஏற்பட வாய்ப்புள்ளது என்று ஆய்வாளர்கள் எச்சரிக்கை தெரிவித்துள்ளனர்.


போராட்டத்திற்கு வலுச்சேர்க்க கிழக்கில் இருந்து மாணவர்கள்!

கொழும்பு,

இலங்கை அரசிற்கான கால நீட்டிப்பு வழங்கக்கூடாது என வலியுறுத்தி எதிர்வரும் 16ஆம் தேதி யாழ் பல்கலைக்கழகத்திலிருந்து முன்னெடுக்கப்படும் மாபெரும் கவனயீர்ப்பு போராட்டத்திற்கு கிழக்கு பல்லைக்கழக மாணவ சமூகமும் தனது ஆதரவை தெரிவித்துள்ளது.

40ஆவது ஜெனிவா அமர்வில் வலிந்து காணாமல் ஆக்கப்பட்டோருக்கான தீர்வினை பெற்றுக்கொடுக்கவேண்டும். அதற்காக மாணவர்களாகிய நாம் கிழக்கு பல்கலைக்கழக மாணவர்களும் வடக்கு பல்கலைக்கழக மாணவர்களும் இணைந்து ஜெனிவா அமர்வில் இலங்கை அரசிற்கான கால நீட்டிப்பு வழங்கக்கூடாது என்பதை வலியுறுத்தி  16ம் தேதியன்று யாழ் பல்கலைக்கழகத்திலிருந்து மாபெரும் கவனயீர்ப்பு போராட்டத்தை முன்னெடுக்கவி ருக்கின்றோம்.

அதே போன்று வரும் 19ஆம் தேதியன்று மட்டக்களப்பில் நடைபெறவிருக்கும் வலிந்து காணாமல் ஆக்கப்பட்டோரின் உறவுகளின் கவனயீர்ப்பு போராட்ட த்திற்கும் பூரண ஒத்துழைப்பு வழங்குவதாகவும் மக்கள் அனைவரும் பங்களிக்குமாறும் கிழக்கு பல்கலைக்கழக கலை கலாச்சாரப்பீட மாணவர் ஒன்றியத்தலைவர் கோரியுள்ளார். யாழ்.ஊடக மையத்தில் புதன்கிழமை இரவு நடைபெற்ற பத்திரிகையாளர் சந்திப்பின் போதே அவர் இவ்வழைப்பினை விடுத்துள்ளார்.


பெண்களுக்கு அதிகாரமளிப்பு பேசுவதை நிறுத்திவிட்டு செயலில் காட்டுங்கள்

பெங்களூரு,

மே 12-ம் தேதி சட்டமன்றத் தேர்தல் நடைபெறும் கர்நாடகாவில் காங்கிரஸ் மற்றும் பா.ஜனதா இடையே கடுமையான மோதல் பிரசாரம் நடைபெற்று வருகிறது. பிரதமர் மோடியின் ஒவ்வொரு குற்றச்சாட்டுக்கும் காங்கிரஸ் தலைவர் ராகுல் காந்தி கொடுக்கும் பதிலடியைவிட அம்மாநில முதல்-மந்திரி சித்தராமையா காரசாரமாக டுவிட்டரில் பதிலடியை கொடுத்து வருகிறார். பிரதமர் மோடி நேரடி பிரசாரம் மட்டுமின்றி நரேந்திர மோடி செயலி வாயிலாகவும் பிரசாரம் மேற்கொண்டு வருகிறார். இன்று கர்நாடக மாநில பா.ஜனதா மகளிர் அணியிடம் பேசினார் பிரதமர் மோடி.

 எனது அரசு மற்றும் பாரதீய ஜனதாவின் தாரக மந்திரமே பெண்களுக்கு முதலிடம் என்பது தான் என பேசினார். பெண்களுக்கு அதிகாரமளிப்பு விவகாரம் தொடர்பாக பிரதமர் மோடிக்கு சித்தராமையா பதிலடியை கொடுத்து உள்ளார்.

மோடிஜி அவர்களே உண்மையான பெண்கள் அதிகாரமளிப்பு என்பது உண்மையான கொள்கைகளில் இருந்து வருகிறது. கத்துவாவில் குழந்தை பாலியல் பலாத்காரம் செய்யப்பட்டு கொலை செய்யப்பட்டதில் குற்றவாளிகளுக்கு பாதுகாப்பாக இருந்தவர்களுக்கு எதிராக நடத்தப்பட்ட மெழுகுவர்த்தி ஏந்திய ஊர்வலத்தை பரிகாசம் செய்தீர்கள், இன்றோ பெண்கள் சக்தியை பற்றி கவலைக்கொள்வது போன்று பாசாங்கு செய்கிறீர்கள். பெண்கள் முன்னேற்றத்திட்டத்தை கர்நாடக அரசு எப்படி முன்னெடுத்து உள்ளது என்பதை படியுங்கள் என்று அம்மாநில அரசின் திட்டங்களை பட்டியலிட்டு சித்தராமையா டுவிட்டரில் பதிலடியை கொடுத்து உள்ளார். ஒன்றாம் வகுப்பு முதல் பிஜி வரையில் அனைத்து பெண் குழந்தைகளுக்கும் இலவசமான கல்வியை கொடுக்கிறோம்.

நேற்று நீங்கள் கேலி செய்த பெங்களுரூ நகரே வேலைவாய்ப்பில் 25% பெண்களின் பங்களிப்புடன் நாட்டில் முன்னிலை பெற்று உள்ளது. நீங்கள் இருக்கும் டெல்லி நகரம் 10 சதவிதம் கொண்டு உள்ளது. அதனை மேற்படுத்த நீங்கள் ஏதாவது செய்ய வேண்டுமல்லவா?

தாய்மார்கள் மற்றும் குழந்தைகளின் நலனுக்காக 10 லட்சம் கர்ப்பிணி பெண்கள் மற்றும் குழந்தை பெற்ற தாய்மார்களுக்கு மதிய உணவு திட்டத்தை கொடுத்து வருகிறோம். குழந்தை திருமணத்தை முற்றிலும் ஒழிக்கும் வகையில் நாங்கள் சட்ட திருத்தம் கொண்டு வந்து உள்ளோம். நாங்கள் பள்ளி செல்லும் அனைத்து மாணவர்களுக்கும் இலவச பஸ் பாஸ் வழங்கி வருகிறோம், இதில் பாதி பெண் குழந்தைகள்.

பெண் தொழில் அதிபர்களுக்கு நாங்கள் 4 சதவிதம் வட்டியுடன் கடன் வழங்கி வருகிறோம். பெண்களுக்கு என்று நாங்கள் தொழில்துறை பார்க்கை உரு வாக்கி உள்ளோம், பெண்கள் தொழில் முனைவோருக்காக நாங்கள் சர்வதேச அளவில் சிறந்த மாநிலமாக விருது வாங்கி உள்ளோம். பெண்கள் சுயநிதி குழுக்களுக்கு நாங்கள் ரூ. 25000 சுழற்சி நிதி அளிக்கிறோம். பாலியல் தொழில் செய்பவர்கள், எச்ஐவியால் பாதிக்கப்பட்ட பெண்கள், திருநங்கைகளுக்கு பொருளாதார அதிகாரமளித்தல் திட்டங்களை செயல்படுத்துகிறோம் என பிரதமர் மோடிக்கு அரசின் திட்டங்களை முன்னிலைப்படுத்தி பதில் கொடுத்து உள்ளார் சித்தாராமையா.


செருப்பைத் திருடிய தம்பி!

காலணியை திருடிய தம்பியை சக நண்பர்களுடன் சேர்ந்து கடுமையாக தாக்கி மரணம் விளைவித்த குற்றத் திற்காக மரணமடைந்த நபரின் அண்ணனை தம்பின் மாவட்ட காவல் துறையினர் கைது செய்தனர். அதிகாலை 2.00 மணியளவில் பழைய துணிகள் விற்கும் கடையின் வெளியே அந்த ஆடவர் தாக்கப்ப ட்டதாகவும் பிறகு 4.40 மணிக்கு சாலையோரத்தில் மூச்சுப் பேச்சுயின்றி கிடந்த தன் தம்பியை தம்பின் மருத்துவ மனையில் தன் சேர்த் ததாக அந்நபர் காவல் நிலை யத்தில் புகார் கொடுத்துள்ளார். கடையில் வேலை செய்த இதர பணியாளர் கள் தாக்கியதால் அவர் மரணமடைந்திருக்கக் கூடும் என கூறப் பட் டாலும் சாகும்வரை அவரை அடித்து கொலை செய்த குற்றத்திற்காக 32 முதல் 34 வயதுடைய அந்த நான்கு பேரும் செக்க்ஷன் 302 சட்டப் பிரிவின் கீழ் கைது செய்யப்பட்டுள்ளனர்.


மாற்றுத் திறனாளியாலும் சாதிக்க முடியும்.

ஜார்ஜ்டவுன்,

மாற்றுத் திறனாளி என்றால் எதையும் மாற்ற முடியாதா அல்லது சாதிக்க முடியாதா? சுமார் மூன்று ஆண்டுகளுக்கு முன்பு சாலை விபத்தில் தமது ஒரு கையை இழந்த 35 வயது ஏ.சந்தன தாஸ் ஒரே கையில் மோட்டார் சைக்கிள் ஓட்டி சாதனை படைத்து, மலேசிய சாதனை புத்தகத்தில் இடம்பெறும் சவாலை எதிர்கொள்ள தயாராகி வருகிறார்.

Read More: Malaysia Nanban Tamil Daily on 27.8.2018


பதினான்காவது பொதுத் தேர்தலில் சிலரின் பெயர்கள் விடுபடலாம்

புத்ரா ஜெயா,

பிரதமர் டத்தோ ஸ்ரீ நஜீப் துன் ரசாக் நேற்று தனது  அதிகாரப்பூர்வ  இல்லமான  ஸ்ரீ பெர்டானாவில்   தேசிய முன்னணி   நாடாளுமன்ற உறுப்பினர்களுடன் சிறப்புக் கூட்டம் ஒன்றை   நடத்தினார். காலை 9 மணிக்கு தொடங்கிய இந்த கூட்டம் சுமார் அரை மணி நேரம் நீடித்தது. இந்த சந்திப்புக்குப் பின்னர் செய்தி யாளர்களிடம் பேசிய நாடாளுமன்ற உறுப்பினர்கள்  சிலர், நாங்கள் ஒற்றுமையாக  இருக்க வேண்டும் என தேசிய முன்னணித்  தலைவருமான நஜீப் கேட்டுக் கொண்டார் என்றனர்.

Read More: Malaysia Nanban Tamil Daily on 17.4.2018


ரான்சம்வேர் வைரஸ் காரணமாக ஏடிஎம் இயந்திரங்கள் மூடலாமா?

(கங்கார்) இந்தியாவில் ரான்சம்வேர் வைரஸ் தாக்குதல் நிகழ்வதை தொடர்ந்து மலேசியாவில் உள்ள தானியங்கி பணப் பட்டுவாடா இயந்திரங்கள் (ஏடிஎம்) மூன்று நாட்களுக்கு மூடப்பட இருப்பதாக கூறப்படுவதை தொடர்பு பல்லூடக அமைச்சு நிராகரித்தது.சமூக ஊடகங்களில் நேற்று பரப்பப்பட்ட இந்தத் தகவல் ஒரு புரளி என புலன் விசாரணையில் தெரிய வந்ததாக துணையமைச்சர் டத்தோ ஜைலானி ஜொஹாரி கூறினார். பொது மக்களை பீதியடைய வேண்டாமென கேட்டுக் கொண்ட அவர், இம்மாதிரியான தகவல்களை சமூக ஊடகங்களில் வெளியிடுவதற்கு முன்னர் உறுதி செய்து கொள்ளும்படி அறிவுறுத்தினார்.பெர்லிஸ் ராஜா மூடா துவாங்கு சைட் பைஸடின் புத்ரா ஜமாலுல்லாயில் இங்கு தொடக்கி வைத்த ஒரு நிகழ்ச்சியில் கலந்து கொண்ட பின்னர் அவர் இதைத் தெரிவித்தார். இந்தியாவில் நிகழும் வானாகிரிப்டோர் 2.0 ரான்சம்வேர் சைபர் தாக்குதல் காரணமாக, மலேசியாவில் மூன்று நாட்களுக்கு ஏடிஎம் இயந் திரங்கள் மூடப் படவிருப்பதாக பரப்பப்பட்டு வரும் போலி தகவல் பற்றி ஜைலானி கருத்துரைத்தார். நாட்டில் இணையத்தள பயனீட் டாளர்கள் ரான்சம்வேர் தாக் குதலுக்கு ஆளானதாக இதுவரை தகவல் ஏதுமில்லை என்று அவர் மேலும் கூறினார்.


சீ போட்டியில் ஜொலித்த இந்திய நட்சத்திரங்கள்!

பிலிப்பைன்ஸ் சீ விளையாட்டுப் போட்டியில் 5 இந்திய விளையாட்டாளர்கள் தங்கப்பதக்கங்களை வென்று நாட்டிற்குப் பெருமை சேர்த்துள்ளனர். 30ஆவது சீ விளையாட்டுப் போட்டி பிலிப்பைன்ஸ் நாட்டில் சிறப்பான முறையில் நடைபெற்று முடிந்தது. இவ்விளையாட்டுப் போட்டியில் 11 நாடுகளில் இருந்து 6 ஆயிரத்திற்கும் மேற்பட்ட போட்டியாளர்கள் கலந்து கொண்டனர்.

நவம்பர் 30ஆம் தேதி தொடங்கிய இந்த சீ விளையாட்டுப் போட்டி நேற்றுடன் நிறைவுக்கு வந்தது. இப்போட்டியின் நிறைவு விழா நேற்று மணிலாவில் கோலாகலமாக நடைபெற்று முடிந்தது. இதில் 70 தங்கப்பதக்கங்களை வெல்ல வேண்டும் என்ற இலக்குடன் மலேசிய அணியினர் பிலிப்பைன்ஸ் சீ விளையாட்டுப் போட்டியில் களமிறங்கினர்.

போட்டியில் இறுதி நாள் போராடிய மலேசிய அணியினர் 55 தங்கப்பதக்கங்களை வென்றனர். மேலும் 58 வெள்ளி, 71 வெண்கலம் என மொத்தம் 184 பதக்கங்களை மலேசிய அணியினர் வென்றுள்ளனர். சீ விளையாட்டுப் போட்டியில் மலேசியாவை பிரதிநிதித்து களமிறங்கிய இந்திய விளையாட்டாளர்களில் ஐந்து பேர் தங்கப்பதக்கம் வென்றனர். இதில் மகளிருக்கான பூப்பந்துப் போட்டியின் ஒற்றையர் பிரிவில் களமிறங்கிய கிஷோனா செல்வதுரை நாட்டிற்கு தங்கப்பதக்கத்தை வென்று தந்தார்.

நாட்டின் பூப்பந்து விளையாட்டுத்துறையில் கிஷோனா நம்பிக்கை நட்சத்திரமாக உருவாகி வருகிறார். இளம் வயதிலேயே பல போட்டிகளில் வெற்றி பெற்றுள்ள கிஷோனா தற்போது சீ விளையாட்டுப் போட்டியிலும் நாட்டிற்குத் தங்கப்பதக்கத்தை வென்று தந்துள்ளார்.

கராத்தே விளையாட்டுப் போட்டியில் களமிறங்கிய இந்திய விளையாட்டாளர்களில் மூன்று பேர் தங்கப்பதக்கம் வென்றனர். மேலும் ஒருவர் வெள்ளிப்பதக்கம் வென்றார். ஆண்களுக்கான 55 கிலோ கிராம் குமித்தே பிரிவில் களமிறங்கிய பிரேம்குமார் செல்வம், ஆண்களுக்கான 75 கிலோ கிராம் குமித்தே பிரிவில் களமிறங்கிய ஷர்மேந்திரன் ரகுநாதன், பெண்களுக்கான 55 கிலோ கிராம் குமித்தே பிரிவில் களமிறங்கிய மாதுரி பூவாசன் ஆகியோர் நாட்டிற்குத் தங்கப்பதக்கத்தை வென்று தந்தார். அதே வேளையில் பெண்களுக்கான 61 கிலோ கிராம் குமித்தே பிரிவில் களமிறங்கிய மதிவாணி முருகேசன் வெள்ளிப்பதக்கம் வென்றார்.

ஆக மொத்தத்தில் சீ விளையாட்டுப் போட்டியில் கராத்தே பிரிவில் மலேசிய அணியினர் 4 தங்கம், 4 வெள்ளிப்பதக்கங்களை வென்றனர். பெண்களுக்கான கூடைப்பந்துப் போட்டியில் களமிறங்கிய மலேசிய அணியினர் தங்கப்பதக்கத்தை வென்றனர். மலேசிய அணியின் இவ்வெற்றிக்கு கரிஷ்மா லோகநாதனின் பங்கு அளப்பரியது என்பது குறிப்பிடத்தக்கது.

ஒவ்வொரு சீ விளையாட்டுப் போட்டியிலும் திடல்தடப் போட்டிகள் மிகப் பெரிய எதிர்பார்ப்பை ஏற்படுத்தும். அவ்வகையில் இம்முறை திடல் தடப் போட்டியில் மலேசிய அணியினர் 5 தங்கம், 9 வெள்ளி, 7 வெண்கலப்பதக்கங்களை வென்றனர். இதில் ஆண்களுக்கான உயரம் தாண்டுதல் போட்டியில் களமிறங்கிய நவ்ராஜ் சிங் நாட்டிற்கு வெள்ளிப்பதக்கத்தை வென்று தந்தார். இப்பிரிவில் களமிறங்கிய மலேசியாவின் மற்றொரு வீரரான லீ ஹுப் வெய் தங்கப்பதக்கத்தை வென்றார். ஆண்களுக்கான 800 மீட்டர் ஓட்டப் போட்டியில் களமிறங்கிய ரோய்சன் வின்சண்ட் நாட்டிற்கு வெண்கலப்பதக்கத்தை வென்று தந்தார் என்பது குறிப்பிடத்தக்கது.

பிலிப்பைன்ஸ் சாம்பியன்...

30ஆவது சீ விளையாட்டுப் போட்டியில் உபசரணை நாடான பிலிப்பைன்ஸ் ஒட்டுமொத்த வெற்றியாளர் பட்டத்தைத் தட்டிச் சென்றது. பிலிப்பைன்ஸ் அணியினர் 149 தங்கம், 117 வெள்ளி, 120 வெண்கலம் என 386 பதக்கங்களை வென்றுள்ளனர்.

98 தங்கம், 85 வெள்ளி, 104 வெண்கலம் என மொத்தம் 287 பதக்கங்களை வென்ற வியட்நாம் அணியினர் பதக்கப்பட்டியலில் இரண்டாவது இடத்தைப் பிடித்தனர்.

92 தங்கம், 103 வெள்ளி, 123 வெண்கலம் என மொத்தம் 318 பதக்கங்களை வென்ற தாய்லாந்து அணியினர் பட்டியலில் மூன்றாவது இடத்தை பிடித்தனர்.

இந்தோனேசிய அணியினர் 72 தங்கம், 84 வெள்ளி, 111 வெண்கலம் என 267 பதக்கங்களை வென்று பட்டியலில் நான்காவது இடத்தைப் பிடித்தனர்.

மலேசிய அணியினர் 55 தங்கம், 58 வெள்ளி, 72 வெண்கலம் என 267 பதக்கங்களை வென்று பட்டியலில் ஐந்தாவது இடத்தைப் பிடித்தனர்.

சிங்கப்பூர், மியன்மார், கம்போடியா, புரூணை, லாவோஸ், திமோர் லெஸ்தே ஆகிய அணிகள் பட்டியலில் அடுத்தடுத்த இடத்தில் உள்ளன.


சிலாங்கூரில் திடீர் தேர்தல் நடத்தலாமா என்று பக்கத்தான் ஹராபான் ஆராய வேண்டும். சிலாங்கூரில் ஆட்சி அதிகாரம் மீண்டும் அம்னோவின் கைக்குச் செல்லும் வகையில் தேர்தல் ஆணையம் (இசி) தேர்தல் தொகுதி எல்லைகளைத் திருத்தி அமைத்திருப்பதால் அவ்வாறு செய்வது அவசியமாகிறது என்று டிஏபி நாடாளுமன்றத் தலைவர் லிம் கிட் சியாங் கூறினார். தேர்தல் தொகுதி எல்லைகள் திருத்தி அமைப்பது அம்னோ/பிஎன்னுக்குச் சாதகமாக உள்ளது என்று கூறப்படுவதை மறுக்கும் அம்னோ துணை அமைச்சர் ரசாலி இப்ராகிம், சிலாங்கூரில் தொகுதி எல்லைகளுக்குப் பரிந்துரைக்கப்பட்டுள்ள திருத்தங்களைப் பார்க்க வேண்டும் என்று லிம் அறிவுறுத்தினார். “ரசாலிக்கும் மற்ற அம்னோ தலைவர்களுக்கும் உண்மை தெரியும், ஆனால், தெரியாததுபோல் நடிக்கிறார்கள்”, என்றாரவர். இதனிடையே, தேர்தல் தொகுதி எல்லைகளுக்குப் பரிந்துரைக்கப்பட்டிருக்கும் திருத்தங்களை எதிர்த்து வழக்கு தொடுப்பது குறித்து டிஏபி பரிசீலிப்பதாக அதன் ஏற்பாட்டுச் செயலாளர் அந்தோனி லோக் கூறினார். நேற்று, கட்சியின் மூன்றரை மணி-நேரக் கூட்டத்தில் அது குறித்து விவாதிக்கப்பட்டதாக அவர் தெரிவித்தாக ஓரியண்டல் டெய்லி கூறியது


தமிழ்ப்பத்திரிகை மீது சீறிப் பாய்வது ம.இ.கா.வின் கலாச்சாரமா?

இந்திய சமுதாயத்தின் அவல நிலைகளையும் பறிபோகும் சலுகைகளையும் முன் வைத்து, உண்மை நிலவரங் களை தகவலாக அம்பலப்படுத்தி வரும் மலேசிய நண்பனின் கேள்விகளுக்கு பதில் கொடுக்க முடியாமல் தமிழ்ப்பத்திரிகை மீது சீறிப் பாய்வது ம.இ.கா.வின் கலாச்சாரமா என பாடு இயக்கத்தின் பாரிட் புந்தார் தொகுதி தலைவர் மு.சிவகுமார் கேள்வியெழுப்பினார். பத்திரிகை சமுதாயத்தின் முதுகெலும்பாக இருந்து செயல் பட்டு வருகின்றது. அதற்கேற்றவாறு முன் வைக் கப்படும் கேள்விகளுக்கு விளக்கம் தர வேண்டுமேயொழிய பத்திரிகையை எதிர்ப்பது ஒரு கட்சிக்கு அழகல்ல என்றார். தாய்க்கட்சி என மார்த்தட்டிக் கொள்ளும் பேரா மாநில ம.இ.கா. டத்தோ வீ.இளங்கோ தலைமையில் மாநில அளவிலும் தொகுதிகள் அளவிலும் என்ன சாதித்துள்ளது என பாரிட் புந்தார் தொகுதியின் அமானா தலைவர் ச.பரந்தாமன் கேட்டார். கடந்த சில ஆண்டுகளாக மானியம் கேட்டு, பாரிட் புந்தார் தொகுதியிலிருந்து அரசு சாரா இந்திய இயக்கங்களும், இந்து ஆலயங்களும் விண்ணப்பம் செய்தும் அவை யாவும் நிராகரிக்கப்பட்டுள்ளது. இவ்விஷயத்தில் வேண்டி யவர்களுக்கும் நெருங்கிய நண்பர்கள் தலைவராக இருக்கும் ஆலயங்களுக்கு மட்டும் மானியங்கள் அங்கீகரிக் கப்பட்டுள்ளதை அவர் அம்பலப்படுத்தினார். பாரிட் புந்தார் தொகுதியில் எத்தனை இந்தியர்களுக்கு கிரியான் மாவட்ட மன்றத்தில் வேலை வாய்ப்புகள் வழங் கப்பட்டுள்ளன? ம.இ.கா. உதவியில் எத்தனை இந்திய மாணவர்கள் பல்கலைக்கழகங்களுக்கு அனுப்பப்பட்டுள் ளனர்? என பாரிட் புந்தார் பெக்கான் பாரு கிளை அமானா தலைவர் மு.லோகநாதன் பகிரங்க கேள்வியெழுப் பினார். இப்பிரச்சினைகள் யாவும் டத்தோ வி.இளங்கோ தலைவராக இருக்கும் பேரா மாநிலத்தில் நிகழ்ந்து கொண்டி ருக்கிறது. இது அவருக்கு தெரியாதா என அவர் சொன்னார். சமுதாயத்தின் குறைநிறைகளை பத்திரிகையில் எழுதும் போது அதற்கு சம்பந்தப்பட்டவர்கள் அதற்கு முறை யான பதிலையும் விளக்கத்தையும் தர வேண்டும். அதே வேளையில் இரு தரப்பும் பேசிதீர்த்துக் கொள்ள வேண் டும் என தொழிலதிபரும், சமூக சேவையாளருமான டத்தோ ஸ்ரீ ஆர்.அருணாசலம் தெரிவித்தார்.


திருமணம் செய்ய மறுத்ததால் கொலை செய்யத் துணிந்தாரா?

கோலாலம்பூர்,

இந்தியப் பெண் ஒருவர் காரிலேயே கழுத்து அறுக்கப்பட்டு, அவரின் சடலத்துடன் போலீஸ் நிலையத்திற்கு சென்ற 37 வயது ஆடவர், தன்னை திருமணம் செய்து கொள்ள அந்தப் பெண் மறுத்ததன் காரணமாகவே ஆத்தி ரத்தினால் அப்பெண்ணை கத்தியால் கழுத்திலேயே குத்திக்கொலை செய்துள்ளார் என்பது போலீஸ் விசார ணையில் தெரியவந்துள்ளது.

35 வயதான டி. தாரணி, டாமன்சாராவில் ஆடம்பர அடுக்குமாடி வீடுகள் கொண்டோமெனியத்தில் குமாஸ்தா வாக வேலை  செய்து வந்துள்ளார். 37 வய துடைய அந்த ஆடவரோ அதே அடுக்குமாடி வீட்டுப்பகுதியில் பாதுகாவலராக வேலை செய்து வந்துள்ளார்.

Read More: Malaysia Nanban Tamil Daily on 7.2.2018


ஓப்ஸ் கொஞ்சாங்! 133 பேர் கைது!

பினாங்கு மாநிலத்தில் பல்வேறு பகுதிகளில் போதைப் பொருளுக்கு எதிராக நடத்தப்பட்ட திடீர் சோதனையில் 29 பெண்கள் உட்பட 138 பேர் கைது செய்யப்பட்டனர். நேற்று முன்தினம் தேசிய போதைப் பொருள் தடுப்பு நிறுவனம் நடத்திய இச்சோதனையில் 22 வயது முதல் 55 வயதிற்குட்பட்டவர்கள் கைது செய்யப்பட்டனர். இந்த நடவடிக்கையின் போது தேசிய போதைப் பொருள் தடுப்பு நிறுவனத்தின் அதிகாரிகள் களமிறங்கினர். ரேலாவ், பூலாவ் தீக்குஸ் ஆகிய இரு பகுதிகளில் சோதனை நடத்தப் பட்டதாக அதன் உயர் அமலாக்க அதிகாரி நஸ்ருடின் அப்துல் ரஹ்மான் கூறினார். ஓப்ஸ் கொஞ்சாங் என பெயரிடப்பட்ட இந்த நடவடிக்கையின் வழி மேலும் பல்வேறு பகுதிகளில் சோதனை நடத் தப்படும் என்றார். இதற்கிடையே கைது செய்யப்பட்டவர்களிடம் விசாரணை நடத்தப்பட்டதாகவும் அவர் குறிப் பிட்டார்.


மாரி 2 படக்குழுவினருடன் பிறந்தநாள் கொண்டாடிய சாய் பல்லவி

பிரேமம் படம் மூலம் புகழ் பெற்ற நடிகை சாய் பல்லவி, தன்னுடைய பிறந்த நாளை மாரி 2 படக்குழுவினருடன் கேக் வெட்டி கொண்டாடி இருக்கிறார்.

‘பிரேமம்’ என்ற மலையாளப் படத்தின் மூலம் இளைஞர்களின் கனவுக் கன்னியாக மாறியவர் சாய் பல்லவி. அப்படத்தில் மலர் டீச்சராக நடித்திருந்த அவரது வேடம் அனைவராலும் விரும்பி பார்க்கப்பட்டது. இப்படத்தின் மூலம் மலையாள திரையுலகில் மட்டுமின்றி, தமிழ் திரையுலக ரசிகர்களையும் தனது அழகாலும், நடிப்பாலும் மிகவும் கவர்ந்தார்.

இவர் நடிப்பில் தற்போது தமிழில் ‘தியா’ என்ற படம் வெளியாகி நல்ல வரவேற்பை பெற்று வருகிறது. இந்த படம் ஒரு தாய்க்கும், மகளுக்குமான பாசத்தை பற்றிய கதை உருவாக்கி இருந்தார்கள். இதில் சாய் பல்லவி ஐந்து வயது சிறுமிக்கு அம்மாவாக நடித்துள்ளார். தற்போது தனுஷுடன் இணைந்து ‘மாரி 2’ படத்தில் நடித்து வருகிறார். இப்படத்தின் படப்பிடிப்பு விறுவிறுப்பாக நடைபெற்று வருகிறது. இந்த படக்குழுவினருடன் நேற்று கேக் வெட்டி பிறந்த நாள் கொண்டாடி இருக்கிறார் சாய் பல்லவி. மேலும் தனுஷ் உள்ளிட்ட படக்குழுவினர் பலரும் சாய் பல்லவிக்கு பிறந்த நாள் வாழ்த்து கூறி மகிழ்வித்தனர்.


பணம் இருக்குன்ணு சொன்னா.. மோடி, எடப்பாடி வீட்டில் ரெய்டு நடத்துவீங்களா?

கரூர்

இந்த தேர்தல்களில் திமுக கூட்டணி வெற்றி பெற்றுவிடும் என்பதாலேயே வருமானவரி சாதனை திட்டமிட்டு நடத்தப்படுவதாக திமுக தலைவர் மு.க. ஸ்டாலின் குற்றம்சாட்டியுள்ளார். கரூர் மக்களவை தொகுதியில் காங்கிரஸ் கட்சி சார்பில் போட்டியிடும் ஜோதிமணிக்கு ஆதரவாக திமுக தலைவர் மு.க.ஸ்டாலின் இன்று பிரச்சாரம் செய்தார்.

கரூரை அடுத்த ராயனூர் திடலில், நடந்த பிரச்சாரக்கூடத்தில் பேசிய ஸ்டாலின், "நாங்கள் ஆட்சியில் இருந்த போது செய்த சாதனைகளை சொல்லி ஓட்டு கேட்டு வருகிறோம். இதேபோல் ஆட்சிக்கு வந்தால் என்ன செய்வோம் என்பதை சொல்லியும் வாக்கு கேட்டு வருகிறோம்.

ஆனால் பிரதமர் மோடி கடந்த ஐந்து வருடங்களாக ஆட்சியில் இருக்கிறார். ஜெயலலிதா ஆட்சியில் இருந்த காலத்தையும் சேர்த்து பார்த்தால் எடப்பாடி 8 வருடங்களாக ஆட்சியில் இருக்கிறார். ஆட்சியில் இருக்கக்கூடியவர்கள் நாங்கள் இதையெல்லாம் செய்திருக்கிறோம் என்று அவர்கள் வாக்கு கேட்காமல், திமுகவையும் காங்கிரஸ் கட்சியையும் தேவையற்று விமர்சித்து வாக்கு கேட்டு வருகிறார்கள்.

தமிழ்நாட்டில் திமுக ஆட்சியில் இருப்பது போலவும், மத்தியில் காங்கிரஸ் ஆட்சியில் இருப்பது போலவும் விமர்சித்து வருகிறார்கள். மக்களவை தேர்தலிலும் சட்டமன்ற இடைத்தேர்தலிலும் திமுக காங்கிஸ் கூட்டணி வெற்றி பெற்று ஆட்சி அமைத்துவிடும் என்பதாலேயே வருமான வரி சோதனை நடத்தப்படுகிறது. எடப்பாடி, ஓபிஎஸ் வீட்டில் ஏராளமான பணம் இருக்கிறது என்று சொன்னால் வருமான வரிசோதனை நடத்துவார்களா? ஏன் ரபேல் பணம் மோடி வீட்டில் நிறைய இருக்கிறது என்று சொன்னால், மோடி வீட்டில் வருமான வரிசோதனை நடத்துவார்களா" இவ்வாறு பல கேள்விகளை எழுப்பி ஸ்டாலின் பேசினார்.


அனுமதியின்றி அழகியல் நிலையம்.

(ஜொகூர்பாரு) உரிமம் இன்றி அழகியல் நிலையத்தை நடத்தி வந்ததோடு அழகுக்காக அறுவை சிகிச்சையும் மேற்கொண்ட ஒரு மருத்துவர் உட்பட இரு பெண் களுக்கு ஜொகூர்பாரு செஷன்ஸ் நீதிமன்றம் நேற்று 93 ஆயிரம் வெள்ளி அபராதத்தை விதித்தது.செஷன்ஸ் நீதிபதி முகமட் காலிட் அபு காரிம் முன்னிலையில் குற்றத்தை ஒப்புக் கொண்டதைத் தொடர்ந்து டாக்டர் சுசானா ஹஸ்னான் (வயது 52) மற்றும் எங்கிவிஸா (வயது 54) ஆகியோருக்கு அந்த அபராதம் தண் டனையாக விதிக்கப்பட்டது. சியோல் பியூட்டி நிறுவன பொறுப்பாளர்களான இருவரும் தாமான் மோலேக்கில் கடந்த 2015ஆம் ஆண்டு செப்டம்பர் 3ஆம் தேதி நண்பகல் 12.45 மணிக்கு சுகாதார அமைச்சின் அனுமதியின்றி தனியார் அழகு நிலையத்தைக் கொண்டிருந்ததாக முன்னதாக குற்றம் சாட்டப்பட்டிருந்தனர். தனியார் அழகு சேவைக் கான மையத்தை கொண்டிருந்ததாக இருவர் மீதும் மற்றொரு குற்றச்சாட்டும் சுமத்தப்பட்டிருந்தது.


அரசியல் ஆதாயத்துக்காக சொந்த மனைவியையே கைவிட்டார் மோடி: மாயாவதி கடும் தாக்கு

அரசியல் ஆதாயத்துக்காக சொந்த மனைவியையே கைவிட்டார் மோடி என்று பகுஜன் சமாஜ் கட்சித்தலைவர் மாயாவதி கடுமையாக சாடினார்.

ராஜஸ்தான் மாநிலம் அல்வாரில் பெண் ஒருவர் தன்னுடைய கணவர் கண்ணெதிரே கூட்டு பாலியல் வன்கொடுமைக்கு ஆளாக்கப்பட்டார். 5 பேர் கொண்ட கும்பல் இந்த வெறிச் செயலில் ஈடுபட்டது. இந்த சம்பவம் ஏப்ரல் 26ம் தேதி நடைபெற்றது. இந்த கொடூரத்தை வீடியோ எடுத்து  சமூக வலை தளங்களிலும் அவர்கள் அதனை பதிவிட்டனர்.

இந்த சம்பவம் குறித்து ஏப்ரல் 30ம் தேதி பாதிக்கப்பட்ட பெண்ணின் கணவர் போலீசில் புகார் அளித்துள்ளார். ஆனால், உடனடியாக வழக்குப் பதிவு செய்ய ப்படவில்லை. மே 7ம் தேதிதான் வழக்குப் பதிவு செய்தனர். ஏப்ரல் 29 மற்றும் மே 6ம் தேதி தேர்தல் நடைபெற்றதால் வழக்குப் பதிவு செய்யப்ப டவில்லை என கூறப்படுகிறது

இதற்கு மாயாவதி உள்ளிட்ட தலைவர்கள் கடும் கண்டனம் தெரிவித்தனர். அண்மையில் உத்தரபிரதேச மாநிலத்தில் நடந்த தேர்தல் பிரசாரக் கூட்டத்தில் பிரதமர் மோடி கலந்து கொண்டு பேசுகையில் இதை சுட்டிக்காட்டி பேசினார். அப்போது அவர்,''தலித் சமூகத்தைச் சேர்ந்த பெண் பாலியல் வன்கொடு மைக்கு  உள்ளாக்கப்பட்டுள்ளார். அம்மாநில காவல்துறையும் மாநில அரசும் இந்த தவறை தடுக்க தவறி விட்டது. மற்ற பல மாநிலங்களில் இதுபோன்ற தாக்குதல்கள் நடந்தபோது ஆவேசமாக பேசியவர்கள் இப்போது ஏன் அமைதியாகி விட்டார்கள். அவர்கள் பின்னணி என்ன?'' என்று கேள்வி எழுப்பி இருந்தார்.

இந்நிலையில் இதுகுறித்து கருத்து தெரிவித்துள்ள பகுஜன் சமாஜ் கட்சித் தலைவர்  மாயாவதி, ''அல்வார் கூட்டு பலாத்கார வழக்கில், இத்தனை நாட்க ளாக மோடி அமைதியாக இருந்தார். இப்போது தேர்தல் வந்ததும் அதைப் பற்றி பேசுகிறார். இதன்மூலம் அவர் தரம் தாழ்ந்த அரசியல் செய்கிறார். இதன்மூலம் தேர்தலில் அவரின் கட்சிக்கு நன்மைகள் கிடைக்கும். இது மிகவும் அவமானகரமானது. அரசியல் ஆதாயங்களுக்காக அவரின் சொந்த மனைவியையே கைவிட்டவர். மற்றவர்களின் சகோதரிகளையும், மனைவிகளையும் எப்படி மதிப்பார்” என்று கடுமையாக சாடினார்.


ஜாக்டோ ஜியோ.. அரசு கையாண்ட விதம் முற்றிலும் தவறு.

நாமக்கல்:

ஜாக்டோ-ஜியோ போராட்டத்தை அரசு கையாண்ட விதம் முற்றிலும் தவறானது என அன்புமணி ராமதாஸ் கூறியுள்ளார்.ஆசிரியர்கள் போராட்டம் தீவிர மாகும்போதே, அதாவது கடந்த 5 தினங்களுக்கு முன்பே இது சம்பந்தமாக பாமக இளைஞர் அணி தலைவர் அன்புமணி ராமதாஸ் கருத்து தெரி வித்திருந்தார்.

"அரசு ஊழியர்களின் கோரிக்கை முற்றிலும் நியாயமானதே. அவை எல்லாம் ஒன்றும் புதிய கோரிக்கைகள் இல்லை, நீண்ட நாட்களாக நிலுவையில் இருக்கும் கோரிக்கைகள்தான். அவற்றை நிதி சுமை காரணமாக நிறைவேற்றாமல் நிறைவேற்ற முடியவில்லை என்று அரசு தரப்பில் சொல்லப்பட்டு ள்ளது. உண்மையிலேயே அந்த கோரிக்கைகளை நிறைவேற்ற அதிக நிதி தேவைப்படாது என்பதால் உடனடியாக ஆசிரியர்களுடன் பேச்சுவார்த்தை நடத்தி போராட்டத்தை முடிவுக்குக் கொண்டு வர வேண்டும்" என்று தெரிவித்திருந்தார்.

ஆனால் இப்போது ஒருவாரம் ஆகியும் இன்றும் போராட்டம் வலுத்து வருவதால், அன்புமணி ராமதாஸ் இதுகுறித்து மீண்டும் கருத்து கூறி உள்ளார். திருச்செங்கோட்டில் செய்தியாளர்களிடம் பேசியபோது அவர் சொன்னதாவது:"ஜாக்டோ-ஜியோ போராட்டத்தை அரசு கையாண்ட விதம் முற்றிலும் தவறானது. அரசு ஆசிரியர்களுடன் பேச்சுவார்த்தை நடத்தி சுமூக தீர்வினை உடனடியாக எடுக்க வேண்டும். மாணவர் தேர்ச்சிக்கு ஆசிரியர்களுக்கு இலக்கு நிர்ணயிக்க வேண்டும்" என்றார்.

தொடர்ந்து பேசிய அன்புமணி ராமதாஸ், மேகதாது அணை விவகாரத்தில் கர்நாடக அரசு அளிக்கும் விரிவான அறிக்கையை மத்திய அரசு ஏற்கக்கூடாது என்று வலியுறுத்தியுள்ளார்.


மீண்டும் சடுகுடு விளையாடும் பன்னீர்செல்வம்!

பேச்சுவார்த்தைக்கு முட்டுக்கட்டை போடும் வகையில், அமைச்சர்கள் பல்வேறு கருத்துகளைத் தெரிவித்துவரும் நிலையில், பன்னீர்செல்வம் அணியி னர் மீண்டும் சடுகுடு ஆட்டத்தைத் தொடங்கியுள்ளனர். ஜெயலலிதா மரணத்துக்குப் பிறகு, மூன்றாகப் பிரிந்த அ.தி.மு.க-வை ஒன்று சேர்க்கும் வகையில், முதல்வர் பழனிசாமி அணி முயன்று வருகிறது. பன்னீர்செல்வம் அணியும் பேச்சுவார்த்தைக்குத் தயாராக இருக்கிறது. இந்த நிலையில், பேச்சுவார்த்தைக்கு முட்டுக்கட்டை போடும் வகையில், அமைச் சர்கள் பல்வேறு விதமான கருத்துகளைத் தெரிவித்துவருகின்றனர். இதுகுறித்து, பன்னீர்செல்வம் தனது அணியினருடன் சென்னையில் இன்று ஆலோ சனை நடத்தினார். இந்த ஆலோசனைக்குப் பின்னர் செய்தியாளர்களிடம் பேசிய கே.பி.முனுசாமி, "ஜெயலலிதா மரணம் தொடர்பாக கோடிக்கணக்கான தமிழ்மக்களிடையே சந்தேகம் எழுப்பியது. ஒன்றரைக்காேடி தொண்டர்கள், ஜெயலலிதா மரணம் இயற்கையாக அமையவில்லை. கொலை செய்யப்பட்டுவிட்டார் என்று துயரத்தோடு இருக்கிறார்கள். அந்தத் துயரத்தைப் போக்கிடவும் உண்மை நிலையை நாட்டு மக்களுக்குத் தெரிவிக்கும் வகையில், மத்திய அரசின் வாயிலாக சிபிஐ விசாரணை கமி ஷன் அமைக்கப்பட வேண்டும் என்று பன்னீர்செல்வம் குரல் கொடுத்தார். குரல் கொடுத்தோடு மட்டுமல்லாமல், இந்த மாநில அரசு, மத்திய அரசுக்குப் பரிந்துரைசெய்ய வேண்டும் என்றார். அதோடு மட்டுமல்லாமல், இந்த இயக்கத்தை கபளீகரம் செய்யக்கூடிய நிலையிலே இருந்துகொண்டிருக்கிற சசிகலாவும், அவரது குடும்பத்தினர் அனைவரும் கட்சியிலிருந்தும் வெளியேற்றப்பட வேண்டும் என்று இரண்டு கோரிக்கைகளை முன்வைத்தோம். இதற்கிடையில், அந்த பகுதியில் (பழனிசாமி அணி) இருக்கின்றவர்கள் நாங்கள் பேசுவதற்கு தயார் என்று அவர்களாகவே ஒரு குழுவை அமைத்து ஊடகங்களிலும் பத்திரிகைகளிலும் அறிவித்தார்கள். தன்னோடு நீண்டகாலமாகவே உடனிருந்தவர்கள் ஒரு கருத்தை சொல்கிறார்கள், என்பதற்காகவும் அவர்களை மதிக்க வேண்டும் என்பதற்காகவும் எங்களது கோரிக்கையை முன்னிறுத்தி இந்த பேச்சுவார்த்தையில் பங்கேற்கும் வகையில் பன்னீர்செல்வம் ஒரு குழுவை அமைத்தார். அந்த குழுவில் ஏழு பேர் உறுப்பினர்களாக இருப்பதாக அறிவித்தோம். இப்படி அறிவித்தபின்பு உடனடியாக முதலில் அறிவித்தவர்கள் அழைப்பார்கள் என்று காத்திருந்தோம். ஆனால், அதற்கு மாறாக இந்த இரண்டு நாள்களும் ஒரு குழப்பமாக நிலையில்தான் ஒவ்வொருவரும் ஒரு கருத்தைச் சொல்லிக்கொண்டு இருக்கிறார்கள். அப்படி ஒரு குழப்பமான நிலையில் சொல்லக்கூடிய கருத்து சந்தேகத்தை ஏற்படுத்தும் கருத்தாக இருக்கிறது. ஒரு தலைவர் சொல்கிறார், 'நாங்கள் இன்னும் குழு அமைக்கவில்லை. யார் யார் உறுப்பினர் என்றே தெரியவில்லை என்கிறார்'. ஏற்கனவே வைத்திலிங்கம், குழு அமைக்கப்பட்டு விட்டது என்று அறிவிக்கிறார். அந்த குழுவிலே உறுப்பினராக இருக்கின்ற ஒருவர் (சி.வி.சண்முகம்) இன்னும் குழு அமைக்கப்படவில்லை என்று சொல்கிறார். பேச்சுவார்த்தை என்கின்றபோது கோரிக்கை வைப்பதோடு மட்டுமின்றி பேச்சுவார்த்தையில்தான் கருத்துகளை பரிமாற வேண்டும். அதுதான் ஒரு தார்மீகமான நிலைப்பாடு. எவ்வளவு கருத்து வேறுபாடு இருந்தாலும் பேச்சுவார்த்தை நடத்துவோம் என்று வந்துவிட்டால் நமக்குள்ளே இருக்கி்ற உணர்வுகளை கட்டுப்படுத்திக்கொள்ள வேண்டும். அப்படி கட்டுப்படுத்திக்கொண்டு பேச்சு நடத்தினால்தான் அந்த பேச்சு பேசுவதற்குரிய சூழலாகவே உருவாகும். அப்படி கட்டுப்பாடற்ற சூழ்நிலையில் ஒரு சில தலைவர்கள் அவர்கள் விருப்பத்துக்கு ஏற்றவாறு சில கருத்துகளை சொல்லிக்கொண்டிருக்கிறார்கள். இப்படி சொல்வதினால் எங்களுடைய எண் ணம், இவர்களுக்குள்ளாகவே குழம்பிக்கொண்டிருக்கிறார்கள். இவர்களுக்குள்ளாவே ஒரு முடிவை எடுக்க முடியாத சூழலில் இருக்கிறார்கள். இவர்களை வேறுயாரோ இயக்கிக்கொண்டிருக்கிறார்கள். இப்படி வேறுயாரோ இயக்கிக்கொண்டிருப்பவர்கள் எப்படி முறையாக கருத்துகளை பரிமாறிக்கொள்கிற சூழல் ஏற்படும். அப்படி பேசினாலும் கூட வெளியில் சென்று யார் இயக்குகிறார்களோ அவர்கள் சொல்வதை கேட்டுவந்துதான் மீண்டும் பேசக்கூடிய சூழலில், நிர்பந் தத்தில் இருக்கிறார்கள் என்பதை நாங்கள் உணர்கிறோம். எனவே நாங்கள் ஏற்கெனவே கூறியதைப்போல இரண்டு கோரிக்கைகள். ஒன்று, ஜெயல லிதாவின் மர்ம மரணம் குறித்து சிபிஐ விசாரணைக்கு மாநில அரசு பரிந்துரை செய்யவேண்டும். இந்த கோரிக்கை முதன்மையான கோரிக்கை. அடுத் ததாக இந்த கட்சியையே அழிக்கக்கூடிய நிலையில் இருக்கிற சசிகலாவையும் அவரது குடும்பத்தினர் அனைவரையும் கட்சியில் இருந்து வெளியேற்ற வேண்டும். இந்த இரண்டு கோரிக்கைகள்தான். அவர்கள் வேறு எதுவோ சொல்லிக்கொண்டிருக்கிறார்கள். நாங்கள் வேறு எந்த நிபந்தனையும் வைக்கவில்லை. இந்த நிபந்தனைகள் நிறைவேற்றப்பட்டுவிட்டால் நாங்கள் முழுமனதாக எந்த கருத்தையும் சொல்லத் தயாராக இருக்கிறோம்" என்றார். முன்னதாக இன்று செய்தியாளர்களிடம் பேசிய அமைச்சர் சி.வி.சண்முகம், ஓ.பன்னீர்செல்வம் அணியுடனான பேச்சுவார்த்தைக்குழுவை முதல்வர் இன்று அறிவிப்பார். அறிவிப்பு வந்தவுடன் பன்னீர்செல்வம் அணியினர் தயாாராக இருந்தால் உடனடியாக பேச்சுவார்த்தை நடைபெறும். பதவியை விட் டுத் தருவேன் என மீன்வளத்துறை அமைச்சர் ஜெயக்குமார் கூறியது அவரது பெருந்தன்மையை காட்டுகிறது" என்று கூறினார்.


போலீஸ் தடுப்புக் காவலில் மரணமடைந்த சந்திரன்: மனைவிக்கும் பிள்ளைக்கும் வெ.357,000 இழப்பீடு

கோலாலம்பூர், ஜன. 10- டாங் வாங்கி போலீஸ் நிலையத்தில் நான்காண்டுகளுக்கு முன்பு, தடுப்புக்காவலில் வைக்கப்பட்டிருந்த லோரி ஓட்டுநர் ஒருவர் மருத்துவ கவனிப்பின்மை காரணமாக மரணமடைந்தார் என்பதால் அவரின் மரணத்திற்கு போலீசாரே காரணம் என்று உயர் நீதிமன்றம் நேற்று தீர்ப்பளித்தது. லோரி ஓட்டுநர் பி.சந்திரனின் மனைவி என்.செல்விக்கும், அவரின் மகள் சி.ரீத்தாவிற்கும் இழப்பீடாக வெ. 357,000 வழங்க நீதிபதி எஸ்.நந்தபாலம் தீர்ப்பளித்தார். செலவுத் தொகையாக மேலும் வெ.50,000 வழங்கவும் உத்தரவிடப்பட்டது. மரணமடைந்த சந்திரனை சிகிச்சைக்கு அனுப்பி வைக்க போலீஸ் அதிகாரி தவறி விட்டார் என்றும் அவரின் அலட்சிய உணர்வையே இது காட்டுகிறது என்றும் நந்தா கூறினார். இழப்பீடாக வழங்கப்பட்ட தொகையில் 5 விழுக்காடு வட்டியையும் நீதிபதி விதித்தார். வழக்கு நீதிமன்றம் வந்த நாள் முதல், தீர்ப்பளிக்கப்பட்ட தொகை செலுத்தி முடிக்கப்படும் வரையில் வட்டி கணக்கெடுக்கப்படும். சந்திரனின் உயிரும், அவரின் சுதந்திரமும் பறிபோனதற்கு போலீஸ் காரணமாகி விட்டது. அது தவிர்க்கப்பட்டிருக்கலாம் என்பதால் வருந்தக்கூடிய துக்ககரமான செயலாக இது அமைந்துள்ளது. அது மட்டுமின்றி, சந்திரனின் மரணத்திற்கு எந்த போலீஸ்காரர் மீதும் அதிகாரிகள் நடவடிக்கை எடுக்கவில்லை என்று அவர் சுட்டிக்காட்டினார். சந்திரனின் மருத்துவ தேவைகளை கவனிக்கும்படி சம்பந்தப்பட்ட போலீஸ் அதிகாரியான இன்ஸ்பெக்டர் மஹிஸல் முகமட் நோவிற்கு ஒரு மாஜிஸ்திரேட் உத்தரவிட்டும் அவர் அவ்வாறு செய்யாதது அதிர்ச்சியளிக்கிறது. அதே சமயம், சந்திரனின் மரணத்தை விசாரிக்கும்படி பணிக்கப்பட்ட மற்றொரு அதிகாரியான இன்ஸ்பெக்டர் முகமட் சாய்டோன் ஷாரி தனது பணியை சரிவர செய்யவில்லை என்று நாதன் குறிப்பிட்டார். சந்திரனுக்கு மருத்துவ சிகிச்சை தேவை என்று அவரின் மனைவி தெரிவித்தும், நடவடிக்கை எடுக்கத் தவறியிருக்கும் அவ்விரு போலீஸ் அதிகாரிகளும் தங்கள் கடமையில் தவறி விட்டனர் என்பதை அவர் சுட்டிக்காட்டினார். இவ்வழக்கு கடந்த 2014-இல் பதிவு செய்யப்பட்டது. ஆறு பிள்ளைகளுக்கு தந்தையான சந்திரன், கடந்த 2012 செப்டம்பர் 6-ஆம் தேதி கைது செய்யப்பட்டு டாங் வாங்கி போலீஸ் நிலையத்தில் தடுப்புக்காவலில் வைக்கப்பட்டார். ஒரு கடத்தல் சம்பவத்தில் சந்தேகப்பேர்வழியாக அவர் கைது செய்யப்பட்டார். தடுப்புக்காவலில் இருந்த போது, அவரின் குடும்ப உறுப்பினர்கள் கொண்டு வந்த மருந்துகளை அவர் உட்கொள்ள அனுமதிக்கப்படவில்லை. இவ்வழக்கில், செல்வி மற்றும் ரீத்தா சார்பில் வழக்கறிஞர்கள் எம்.விஸ்வநாதன், எஸ்.நந்தகுமார் ஆகியோர் ஆஜராகினர்.


படிவம் 6 என் தேர்வு!

நெகிரி செம்பிலான் மாநிலத்தில் பகாவ் நகருக்கு அருகே அமைந்திருக்கும் செயின்ட் ஹீலியர் தோட்டத் தமிழ்ப்பள்ளியில் கல்வியைத் தொடங்கிய பத்மா இராஜன், பகாவ் டத்தோ மன்சூர் இடைநிலைப்பள்ளியில் படிவம் 6இல் உயர்கல்வியைப் பெற்றதால் இன்று ஒரு வழக்கறிஞராக உயர்ந்து நிற் கின்றார் என்பதை எஸ்பிஎம் தேர்வினை எழுதியிருக்கும் இந்திய மாணவர்கள் ஓர் உதாரணமாகக் கொள்ள வேண்டும் எனப் பணிவோடு கேட்டுக் கொள் கின்றார். இளம் வயதிலேயே தவிர்க்க முடியாத குடும்பச் சூழல்களினால் பெறோர்களை விட்டுப் பிரிந்து தனது பெரியம்மா திருமதி யண்கியம்மாள் அரவணைப் பில் வளர்ந்தவரான பத்மா இராஜன் தனது பெரியம்மாவின் தியாகங்களுக்கு ஏற்ற விலைமதிப்பில்லா பரிசினை வழங்க வேண்டும் என்ற உந்து சக்தியே தன்னுடைய வெற்றிக்கு உறுதுணையாக அமைந்திருந்த நிலையில் தன்னுடைய எஸ்பிஎம் தேர்விற்குப் பிறகு கடனில்லாத கல்வியைப் பெற வேண்டும் எனும் ஒரே காரணத்திற்காக எஸ்டிபிஎம் தேர்வினை எழுதுவதற்கு ஏற்றவாறு படிவம் 6இல் கல்வியைத் தொடர்ந்த சூழலில் எஸ்டிபிஎம் தேர்வில் மிகச் சிறந்த முடிவுகளைப் பெற்று அரசாங்கத்தின் பொதுச்சேவை உபகாரச் சம்பளத்தின் வழி தேசிய பல்கலைக்கழகத்தில் (UKM) சட்டத்துறையில் இளங் கலைப் பட்டப்படிப்பினை மேற்கொள்ளும் வாய்ப்பின் வழி இன்று ஒரு வழக்கறிஞராக வாழ்வில் நிமிர்ந்து நிற்பதாக பத்மா இராஜன் பெருமிதத்தோடு குறிப்பிட்டார். கோலாலம்பூரில் தற்போது தனது வழக்கறிஞர் தொழிலை மேற்கொண்டு வரும் பத்மா இராஜனின் லட்சியப் பயணத்தின் தொடர்ச்சியாக வழக்கறிஞர் துறையில் முதுகலைக் கல்வியையும் தொடர்ந்து வருகின்றார். தனது வாழ்க்கையின் லட்சியத்தினை எட்டிப் பிடிப்பதற்கு ஏணியாக விளங்கியது படிவம் 6இல் கிடைக்கப்பெற்ற கல்வியும் அனுபவங்களுமே என உறுதியாகக் கூறினார் வழக்கறிஞர் பத்மா இராஜன். பகாவ் பகுதியில் பால்மரம் வெட்டும் தொழில் செய்து தன்னை வளர்த்த பெரியம்மா திருமதி யண்கியம்மாளின் அர்ப்பணிப்பிற்கு கடனில்லாத கல்வியின் வழி உயர்நிலையை எட்டிப் பிடித்திருக்கும் பத்மா இராஜனின் முயற்சியை உயர்கல்வியைத் தொடங்கவிருக்கும் அனைத்து இந்திய மாணவர்களும் முன்னுதாரணமாகக் கொள்ள வேண்டும்.


தீயில் பாதிக்கப்பட்ட இந்திய குடும்பங்கள் ஆவேசம்!

சிலாங்கூர் மாநில அரசுக்கு சொந்தமான பொது மண்டபத்தில் தங்களுக்கு மூன்று நாட்கள் மட்டுமே நிவாரணம் அளிக்கப் பட்டது குறித்து காப்பார் தாமான் செந்தோசா தீ சம்பவத்தில் பாதிக்கப்பட்ட இந்தியக் குடும்பங்கள் ஏமாற்றம் தெரிவித்தன.இயற்கைப் பேரிடரால் பாதிக்கப்பட்ட மக்கள் நலனில் மாநில அர சுக்கு அக்கறை இல்லாத போக்கையே இந்த நடவடிக்கை காட்டுவதாக காப்பார் தேசிய முன்னணி சமூக நலப் பிரிவின் தலைவர் அகமது ரிடுவான் யஹாயா சாடினார்.வீடுகளையும், உடைமைகளையும் தீயில் பறிகொடுத்துவிட்டு பரிதவிக்கும் அக்குடும்பங்களை மாநில அரசு வீதியில் நிறுத்தி வேடிக்கைப் பார்ப்பதா? என்று காப்பார் மஇகா தொகுதி காங்கிரஸ் தலைவர் மா.கோபாலகிருஷ்ணன் கண்டனம் தெரிவித்தார். செவ்வாய்க்கிழமை பகல் 2.00 மணியளவில் டேவான் ஸ்ரீ கிராயோங்கிலிருந்து அக்குடும் பங்களை வெளியேறும்படி அப்பொது மண்டபத்தின் பாது காவலர்கள் கட்டாயப்படுத்தியதாக நம்பப்படுகிறது.வாடகை வீடுகளை தேடிக் கொள்ளும்படிக் கூறி எங்களுக்கு மூன்று நாட்கள் மட்டுமே சம்பந்தப்பட்ட பொது மண்டபத்தில் தங்குவதற்கு இடமளித்த கிள்ளான் மாவட்ட அலுவலகத்தின் போக்கு ஏமாற்றம் அளிக்கிறது என்றும் தீ பாதிப்பிலிருந்து இன்னும் மீளாத எங்களிடம் வாடகை வீடுகளை தேடிக் கொள்ளுங்கள் என்று கூறி மாநில அரசு தன்னுடைய கடமையை முடித்துக் கொள்வதா என்று அக்குடும் பங்கள் கேள்வி எழுப்பின. நிவாரண உதவி வழங்கும் நிகழ்வின்போது பாதிக்கப்பட்ட அக் குடும்பங்கள் தங்களுடைய மனக் குமுறலை தொகுதி தேசிய முன்னணி செயற் குழு வினரிடம் கொட்டித் தீர்த்தனர்.வாடகை வீடுகளுக்கு குடியேறும் சம்பந்தப்பட்ட குடும்பங்களுக்கு அதற்கான முன் பணமும் வாடகைப் பணமும் வழங் குவதாக செமந்தா சட்ட மன்ற உறுப்பினரும், மாநில ஆட்சிக் குழு உறுப்பினருமான டாக்டர் டரோயா அல்வி உறுதி யளித்துள்ளார். எங்களுக்கு ஏழு மாத வாடகைப் பணம் வழங்கப்பட வேண்டும் என்று அக்குடும்பங்கள் கோரிக்கை எழுப்பின.


இயலாமையை ஒத்துக்கொண்ட பினாமி அரசுக்கு நன்றி! அன்புமணி

மோனோ ரயில் திட்டம் ரத்து: இயலாமையை ஒத்துக்கொண்ட பினாமி அரசுக்கு பா.ம.க. இளைஞரணித் தலைவர் அண்புமனி இராமதாஸ் நன்றி தெரிவித்துள்ளார்.

இதுகுறித்து அவர் வெளியிட்டுள்ள அறிக்கையில்,

சென்னையில் ரூ. 6402 கோடியில் செயல்படுத்தப்படும் என்று அறிவிக்கப்பட்டிருந்த மோனோ ரயில் திட்டம் கைவிடப்படுவதாக தமிழக அரசு அறி வித்திருக்கிறது. சென்னைக்கு சற்றும் ஒத்துவராத இந்தத் திட்டத்தை செயல்படுத்தியே தீருவது என்பதில் உறுதியாக இருந்த தமிழக அரசு, இத்திட்ட த்தை செயல்படுத்துவதில் உள்ள சிக்கல்களை உணர்ந்து கைவிட்டிருப்பது வரவேற்கத்தக்க நடவடிக்கையாகும்.

தமிழக சட்டப்பேரவையில் இதற்கான அறிவிப்பை வெளியிட்ட மின்துறை அமைச்சர் தங்கமணி,‘‘சென்னையில் குறுகிய சாலைகள் இருந்ததால் மோனோ ரயில் திட்டத்தை செயல்படுத்தத் திட்டமிட்டோம். அதற்காக டெண்டர் கோரப்பட்ட நிலையில், யாரும் டெண்டர் எடுக்க முன்வரவில்லை. சென்னையில் இடநெருக்கடி காரணமாகவும், மெட்ரோ ரயில் வழித் தடங்கள் நீட்டிப்பு பணி காரணமாகவும், ஒரே நேரத்தில் இரண்டு ரயில் திட்டங்களை நடைமுறையில் செயல்படுத்த முடியாது என்பதாலும், தற்போது மோனோ ரயில் திட்டத்தை தற்காலிகமாக நிறுத்தி வைத்துள்ளோம்” என்று தெரி வித்தார். இத்திட்டத்தை நிறுத்தி தான் வைத்துள்ளோம்; கைவிடவில்லை என்று அமைச்சர் கூறுவது  கீழே விழுந்தும் மீசையில் மண் ஒட்டவில்லை என்பதற்கு இணையான விளக்கம் தானே தவிர வேறு ஒன்றும் இல்லை. மோனோ ரயில் திட்டத்தை இனி செயல்படுத்த வாய்ப்பில்லை என்பதே உண்மை.

தமிழ்நாட்டில் மோனோ ரயில் திட்டத்தை செயல்படுத்த வேண்டும் என்று மறைந்த முன்னாள் முதல்வர் ஜெயலலிதாவைத் தவிர வேறு யாரும் விரும்ப வில்லை. அதுமட்டுமின்றி இது சாத்தியமில்லாத திட்டமும் ஆகும். 2001-ஆம் ஆண்டிலிருந்தே மோனோரயில் திட்டத்தை செயல்படுத்த அதிமுக அரசு தீவிரமாக முயன்று வருகிறது. அப்போது இத்திட்டத்தை எதிர்த்து பாட்டாளி மக்கள் கட்சி போராட்டங்களை நடத்தியது. அதுமட்டுமின்றி, இத்தி ட்டத்திற்கு எதிராக சென்னை உயர்நீதிமன்றத்தில் பா.ம.க. வழக்கு தொடர்ந்ததால் இத்திட்டத்தை கைவிடுவதாக சென்னை உயர்நீதிமன்றத்தில் தமிழக அரசு உறுதியளித்தது.

ஆனால், 2011- ஆம் ஆண்டில் அதிமுக மீண்டும் ஆட்சிக்கு வந்தவுடன் மொத்தம் 300 கி.மீ தொலைவுக்கு  மோனோரயில் பாதை அமைக்கப்படும் என்றும், முதல்கட்டமாக 111 கி.மீ. தொலைவுக்கு 3 பாதைகள் அமைக்கப்படும் என்றும் அறிவிக்கப்பட்டது. பின்னர் வண்டலூர் - புழல் இடையிலான 54 கி.மீ பாதையை தமிழக அரசே கைவிட்டு விட்டது.

சென்னையில் பூந்தமல்லி - கத்திப்பாரா சந்திப்பு இணைப்புடன் போரூர் முதல் வடபழனி வரை 20.68 கி.மீ தொலைவுக்கு ரூ.3267 கோடியிலும், வேளச்சேரி முதல் வண்டலூர் வரை 20.80 கி.மீ தொலைவுக்கு ரூ. 3135 கோடியிலும் மோனோரயில் திட்டம் செயல்படுத்தப்படும் என்று தமிழக அரசு அறிவித்தது. இத்திட்டம் முழு அளவில் செயல்பாட்டுக்கு வந்தால், மோனோரயில்களில் தினமும் 64,000 பேர் மட்டுமே பயணம் செய்ய முடியும். இது சென்னையின் போக்குவரத்து நெரிசலை எந்த வகையிலும் குறைக்காது. அதுமட்டுமின்றி, போரூர் - வடபழனி சாலை தான் சென்னையில் மிகவும் குறுகலான நெடுஞ்சாலை ஆகும். அந்த சாலையின் மத்தியில் தூண்கள் அமைக்கப்பட்டால் போக்குவரத்து பாதிக்கப்படும் என்று பா.ம.க. எதிர்ப்பு தெரிவித்தது.

இத்திட்டத்தை செயல்படுத்த கடந்த 2011 ஆம் ஆண்டில் ஒப்பந்தப்புள்ளிகள் கோரப்பட்டன. ஆனால், ஒப்பந்தம் கோர சிலர் மட்டுமே முன்வந்ததால் அரசே அந்த நடைமுறையை ரத்து செய்தது. 2013ஆம் ஆண்டில் இரண்டாவது முறையாக ஒப்பந்தப்புள்ளிகள் கோரப்பட்ட நிலையில், ஒப்பந்தம் எடுக்க எவருமே முன்வரவில்லை. 2015-ஆம் ஆண்டு பிப்ரவரி மாதத்தில் சட்டப்பேரவையில் பேசிய அப்போதைய போக்குவரத்துத்துறை அமைச்சர் செந்தில் பாலாஜி இன்னும் சில நாட்களில் மோனோரயில் திட்டத்திற்கு ஒப்பந்தம் இறுதி செய்யப்படும் என்றார்.

ஆனால், அடுத்த சில நாட்களில் அவரது பதவி பறிபோனதே தவிர ஒப்பந்தம் கோரப்படவில்லை. மோனோரயில் திட்டத்தின் பயணம் அவ்வளவு வெற்றிகரமானது. இப்படிப்பட்ட திட்டத்தை தூசு தட்டி எடுத்தாலும் வெற்றி பெறாது என்ற உண்மையை அரசு மிகவும் தாமதமாகப் புரிந்து கொண்டதால் மோனோரயில் திட்டத்தை கைவிடுவதாக இப்போது அறிவித்துள்ளது. மிகவும் தாமதமாகவாவது உண்மையை புரிந்து கொண்டு திட்டத்தைக் கைவிட்ட அரசுக்கு நன்றிகள்.

ஒரு திட்டத்தை தொடங்கும் போதே அதன் சாதக, பாதகங்களை நன்றாக ஆராய்ந்து முடிவெடுக்க வேண்டும். தனிநபர்களின் விருப்பு - வெறுப்புகளின் அடிப்படையில் முடிவெடுக்கப்பட்டால் இத்தகைய நிலைதான் ஏற்படும். சென்னையின் போக்குவரத்து நெரிசலை குறைந்த செலவில் கட்டுப்படுத்த ஏராளமான திட்டங்கள் உள்ளன. மோனோரயில் திட்டத்திற்காக செலவிடப்படவிருந்த ரூ.6402 கோடியில்  நான்கில் ஒருபங்கு தொகையில், அதாவது ரூ.1500 கோடியில் சென்னையில் 96.70 கி.மீ தொலைவுக்கு   அதிவிரைவுப் பேருந்துத் திட்டத்தை (BRTS) செயல்படுத்தி போக்குவரத்து நெரிசலை தீர்க்க முடியும்.

இதற்கான சாத்தியக் கூறு ஆய்வுகள் கடந்த 2013ஆம் ஆண்டில் போக்குவரத்து மற்றும் மேம்பாட்டு கொள்கை நிறுவனம் என்ற அமைப்பின் மூலம் மேற்கொள்ளப்பட்டு விட்டன. இத்திட்டத்தின் மூலம்,  ஒரு மணி நேரத்திற்கு 1.68 லட்சம் பேர் வீதம் ஒரு நாளைக்கு  25 லட்சம் பேர் எளிதாக பயணிக்க முடியும். எனவே, இனியும் தாமதிக்காமல் அதிவிரைவுப் பேருந்துத்திட்டத்தை செயல்படுத்த அரசு முன்வர வேண்டும். இவ்வாறு அவர் கூறியுள்ளார்.


மலேசிய பிரிமியர் லீக் கால்பந்துப் போட்டியின் நேற்றைய ஆட்டத்தில் சமநிலை கண்டாலும் கோலாலம்பூர் அணியினர் தொடர்ந்து முதல் இடத்தை தக்கவைத்துள்ளனர்.செலாயாங் நகராண்மைக் கழக அரங்கில் நடைபெற்ற ஆட்டத்தில் கோலாலம்பூர் அணியினர் யுஐடிஎம் அணியை சந்தித்து விளையாடினர். விறுவிறுப்பாக நடைபெற்ற இந்த ஆட்டத்தில் கோலாலம்பூர் அணியினர் 1-1 என்ற கோல் கணக்கில் யுஐடிஎம் அணியுடன் சமநிலை கண்டனர். இவ்வாட்டத்தில் சமநிலை கண்டாலும் கோலாலம்பூர் அணியினர் 7 புள்ளிகளுடன் பட்டியலில் முதல் இடத்தை தக்க வைத்துக் கொண்டுள்ளனர் என்பது குறிப்பிடத்தக்கது.சுல்தான் இஸ்மாயில் நஷிருடின் ஷா அரங்கில் நடைபெற்ற ஆட்டத்தில் திரெங்கானு அணியினர் எம்ஐஎஸ்சி - மீபா அணியை சந்தித்து விளையாடினர். விறுவிறுப்பாக நடைபெற்ற இந்த ஆட்டத்தில் திரெங்கானு அணியினர் 2-1 என்ற கோல் கணக்கில் மீபா அணியை வீழ்த்தி வெற்றி பெற்றனர். மீபா அணியினர் தொடர்ந்து மூன்று ஆட்டங்களில் தோல்வி கண்டதால் பட்டியலில் கடைசி இடத்தில் உள்ளனர்.இருந்த போதிலும் வரும் ஆட்டங்களில் மீபா அணியினர் வெற்றியை பதிவு செய்வார்கள் என்று அவ்வணி நிர்வாகம் கூறுகிறது. இதர பிரிமியர் லீக் ஆட்டங்களில் கிளந்தான் எப்ஏ அணியினர் 3-1 என்ற கோல் கணக்கில் போலீஸ்படை அணியை வீழ்த்தி வெற்றி பெற்றனர்.நெகிரி செம்பிலான் அணியினர் 3-1 என்ற கோல் கணக்கில் பிகேஎன்பி எப்சி அணியை வீழ்த்தினர். இதர ஆட்டங்களில் சபா, ஜேடிதி 2 அணிகள் வெற்றி பெற்றன.


நாங்கள்  பிழைத்துக்  கொள்ள 1000 ஏக்கர்  நிலத்தை வழங்குவீர்!

பெஸ்தினோ தங்க முதலீட்டுத் திட்டத்தில் பணம் போட்டு ஏமாந்து நிர்க்கதியாக நிற்கும் முதலீட்டாளர்களின் வாழ்வாதாரத்திற்கு பேரா அரசு உதவ வேண்டும் என்ற கோரிக்கை முன்வைக்கப்பட்டது. நாங்கள் கூட்டுறவு முறையில் விவசாயம் செய்து பிழைத்துக் கொள்கிறோம் எங்களுக்கு 1000 ஏக்கர் நிலத்தை ஒதுக்கி தர வேண்டும் என்ற கோரிக்கை மனுவை பேரா மந்திரி புசார் டத்தோ ஸ்ரீ டாக்டர் ஜம்ரி காதிரிடம் வழங்க மாநில அரசாங்க அலுவலகம் முன் பாதிக்கப்பட்ட முதலீட்டாளர்கள் கூடி இருந்தனர். 2006 க்கும் 2009 ஆம் ஆண்டுக்கும் இடைப்பட்ட காலத்தில் பெஸ்தினோ தங்க முதலீட்டுத் திட்டம் நடப்பிலிருந்த போது இதில் 6764 பேர்கள் முதலீடு செய்திருந்தனர். பிரபல நகைக்கடையின் நிறுவனர் இம்முதலீட்டு நிறுவனத்தில் முக்கிய பங்கு வகித்ததால் அவர் மீது உள்ள நம்பிக்கையில் மாதத்திற்கு 30 விழுக்காடு லாப ஈவு கிடைக்கும் என்ற ஆசையில் தனது வாழ்நாள் சேமிப்பு, இபிஎப், வங்கிக் கடன், நகைகள் அடமானம் வைத்து முதலீடு செய்தனர். சுமார் வெ. 411 (ஜூத்தா) இம்முதலீட்டுத் திட்டம் தொடர்ந்து நடை பெற்று வந்த போது இந்த முதலீடு திட்டம் சட்டத்திற்கு புறம்பானது என்று மத்திய வங்கி அறிவித்து நடவடிக்கை எடுத்ததைத் தொடர்ந்து இம்முதலீட்டு நிறுவனத்தின் நடவடிக்கை முடக்கப்பட்டது. இதில் பணம் போட்டவர்கள் கதிகலங்கி நின்றனர். அடுத்து என்ன செய்வது என்று தெரியாமல் முதலீடு செய்த நிறுவனத்திடமிருந்து போட்ட பணத்தை மீட்பதற்கு பல முயற்சிகள் எடுத்தனர்; அனைத்தும் தோல்வியில் முடிந்தது. தற்போது அந்நிறுவனத்திற்கு எதிராக சட்ட நடவடிக்கை எடுக்கப்பட்டுள்ளது. வழக்கு இழுவையில் உள்ள நிலையில் மிகவும் பாதிப்புக்குள்ளான முதலீட் டாளர்கள் குறிப்பாக பேரா மாநிலத்தைச் சேர்ந்த 70 விழுக்காட்டினர் தங்களின் வாழ்வாதாரத்திற்கு கூட்டுறவு முறையில் விவசாயம் செய் வதற்கு முடிவு செய்துள்ளனர். விவசாயம் செய்வதற்கு நிலம் வேண்டும் இந்த நிலத்தை மாநில அரசாங்கம் தான் வழங்க வேண்டும்; வழங்க முடியும். அதன் அடிப்படையில் பாதிக் கப்பட்டவர்களுக்கு உதவி செய்யும் வகையில் பேரா மந்திரி புசார் 1000 ஏக்கர் நிலத்தை கருணை அடிப்படையில் ஒதுக்கி தருவார் என்று பெரிதும் எதிர் பார்க்கிறோம் என்று பெஸ்தினோ முதலீடு மீட்பு பணிக்குழுவின் ஒருங்கிணைப்பாளர் வழக்கறிஞர் குணசேகரன் கூறினார். அரசு வழங்கும் இந்நிலத்தை கொண்டு கூட்டுறவு முறையில் விவசாயம் செய்து அதன் மூலம் பெறப்படும் வருமானத்தை கொண்டு இவர்கள் தங்களின் வாழ்வாதாரத்தை பெருக்கிக் கொள்ள வாய்ப்பு ஏற்படுத்தப்படும் என்று கூறினார். பெஸ்தினோ முதலீட்டுத் திட்டத்தில் பாதிக்கப்பட்டவர்களில் 70 விழுக்காட்டினர் பேரா மாநிலத்தைச் சேர்ந்தவர்கள். இவர்களுக்கு பேரா அரசு இயன்ற உதவியை செய்ய வேண்டும் என்பது கோரிக்கையாகும். சுமார் எட்டு ஆண்டுகளுக்கு மேல் மிகவும் அவதிப்பட்டு விட்ட இவர்களுக்கு பேரா அரசு உதவிட முன் வருமானால் இது பேருதவியாக இருக்கும் என்று கூறினார்.


பொது இடத்தில் அநாகரிகமாக நடந்துகொண்ட மத்திய வேளாண் அமைச்சர்

டெல்லி மத்திய வேளாண் அமைச்சர் ராதாமோகன் சிங் பொது இடத்தில் உள்ள ஒரு சுவற்றில் சிறு நீர் கழித்தமை தொடர்பான இரு புகைப்படங்கள் சமூக வலைதளங்களில் வைரலாகியுள்ளது. துப்பாக்கி ஏந்திய பாதுகாவலர்கள் திரும்பி நிற்க வேளாண் அமைச்சர் பொது இடத்தில் சிறுநீர் கழிப்பதைக் காட்டும் இந்த புகைப்படங்கள் பொதுமக்களிடையே பல்வேறு விமர்சனங்களை கிளப்பியிருக்கின்றன. மக்கள் பொது இடங்களை கழிப்பறையாக பயன்படுத்தக்கூடாது என ஸ்வச் பாரத் திட்டத்தின் மூலம் மத்திய அரசு வலியுறுத்தி வருகிறது.மக்களுக்கு விழிப்புணவை ஏற்படுத்த அதிக செலவில் விளம்பரங்களும் ஒளிப்பரப்படுகின்றன. ஆனால் மக்களுக்கு முன்மாதிரியானா ஒரு மத்திய அமைச்சர் இவ்வாறு நடந்துகொண்டமை சர்ச்சைக்குரிய ஒரு விவாதப் பொருளாக மாறியிருக்கிறது. சமூக வலைத்தளங்களில் கடுமையாக எதிர்க்கருத்துக்களை வௌியிட்டுள்ளனர் சமூக ஆர்வலர்கள். வேளாண் அமைச்சர் மண்ணில் யூரியா கலக்கிறார் எனவும், நரேந்திர மோடி உங்கள் அமைச்சர்களில் ஒருவரான ராதாமோகன் பொது இடத்தில் சிறுநீர் கழித்து ஸ்வச் பாரத் திட்டத்திற்கே ஒரு பெரிய எடுத்துக்காட்டை உருவாக்கியுள்ளார் எனவும் விமர்சனங்கள் கிளம்பின. மத்திய அமைச்சரே இப்படி நடந்துக்கொண்டால் பொதுமக்கள் என்ன செய்வார்கள், அமைச்சர் ராதாமோகன் சிங்கும் திறந்தவெளியில் சிறுநீர் கழிக்கும் பழக்கம் கொண்டவர் கழிப்பறை பிரச்சனை ஏழை மக்களுக்கு மட்டும் அல்ல என்றும்,அரசாங்கம் கழிப்பறைகளை கட்ட எவ்வளவு செலவு செய்கிறது? அவருக்கு எப்படி ஒரு கழிப்பறை கிடைக்காமல் போனது? இது அவமானம் எனவும் கருத்துக்கள் வௌியாகியமை குறிப்பிடத் தக்கது.